ועדת המשנה לספורט, כנסת 20, פרוטוקול מספר 13, 2018-11-05 12:30

עודד פורר: אהלן.

עודד פורר: אני שמח לפתוח את ישיבת ועדת המשנה של ועדת החינוך, התרבות והספורט, ועדת המשנה לספורט.

עודד פורר: היום כ"ז בחשוון, התשע"ט, 5 בנובמבר 18'.

עודד פורר: הדיון שאני ביקשתי לקיים היום הוא בנושא הרפורמה בתקצוב הספורט על פי חוק ההסדרים לשנת 18', אותו חוק שאושר בוועדת הרפורמות במרץ האחרון, שהעביר את מרבית תקצוב הספורט, החלק הארי שלו, אנחנו מדברים על סדר גודל של כ-500 מיליון שקלים, אלה סדרי הגודל של הסכומים שתוקצבו עד עכשיו על ידי המועצה להסדר ההימורים בספורט, תוקצבו לקבוצות, לאיגודים, קרן המתקנים, להעביר את כל התקצוב הזה דרך משרד הספורט.

עודד פורר: נמצא איתנו גם מנכ"ל המשרד.

עודד פורר: אני ביקשתי לזמן את הדיון כי יש תחושה שעולה מהשטח, אדוני, שהבעיות שאותן הצפנו, חברי הכנסת, אני חושב שחברי הכנסת שיושבים פה בוודאי הציפו את הבעיות האלה, הבעיות האלה עדיין לא באו לפתרונן והמשמעות היא שהחשש שאנחנו העלינו, שישנן קבוצות שלא יקבלו תקציב, שישנם איגודים שלא יקבלו תקציב, שישנם גופים שאמורים לקבל תקציב מקרן המתקנים ולא יקבלו תקציב כפי שהיו אמורים לקבל, הולך ומתממש.

עודד פורר: החוק הזה אושר בוועדת הרפורמות כי הובטח, חד משמעית, לחברי הכנסת, שלא תהיה פה פגיעה כהוא זה בנושא תקצוב הספורט ולא נביא לעברי פי פחת קבוצות שגם ככה, אדוני, אתה יודע עד כמה הגופים האלה, קשה להם להתקיים.

עודד פורר: הם מוצאים את עצמם הרבה פעמים פושטי יד ורגל, ודווקא השימוש במנגנון הזה, שלשיטתי, אמרתי, קבוצות שלא יודעות לעבוד מול משרדי הממשלה, כנראה הקבוצות האלה, בעיקר בפריפריה, לא יידעו גם, לא יידעו, תהליך הלימוד שלהם הוא כזה שבדרך הוא יהרוג אותן, פשוט לא יהיו קבוצות.

עודד פורר: מה שאני מבקש, גם בתוך הרזולוציה של הדיון, ותיכף אני אפתח אותו, אחרי שאני אתן לחברי הכנסת להתייחס, זה לדעת מה נעשה מאז ועד היום.

עודד פורר: אנחנו דיברנו אז על ועדת יישום שתקום, אנחנו רוצים לדעת כמה פעמים התכנסה ועדת היישום הזו, מה ההחלטות שלה, מה היא ביצעה מאז אישור החוק ומה הכוונות שלה קדימה, כולל לגבי הקרנות השונות או הנושאים השונים, האם הוגשו בקשות, כמה בקשות הוגשו, איפה אנחנו עומדים.

עודד פורר: בדרך כלל התהליכים האלה אלה תהליכים שהיו מתחילים כבר בקיץ ועכשיו הם אמורים להיות בעיצומם.

עודד פורר: סדר הדיון יהיה כזה שאני אתן קודם כל לחברי הכנסת והנוכחים לדבר.

עודד פורר: ברשותך, יוסי, נשמע את הנוכחים ואחר כך אני אתן לך להתייחס.

עודד פורר: אלא אם כן תרצה גם בפתיחה לומר כמה דברים, אין לי בעיה, אני אאפשר לך.

עודד פורר: רק תגיד לי אם כן.

יוסי שרעבי: כן, ברשותך.

עודד פורר: אז אני אתן לחברי הכנסת ואז - - -

עיסאווי פריג': ניתן לך תחמושת, ש - - -

יוסי שרעבי: רציתי אני לתת לך תחמושת.

עודד פורר: חבר הכנסת יואל רזבוזוב.

יואל רזבוזוב: תודה.

יואל רזבוזוב: חכו עם המלחמות, עם התחמושת, עוד לא התחלנו.

יואל רזבוזוב: טוב, אני באמת חושב שהדיון הזה נחוץ וחשוב.

יואל רזבוזוב: יושב כאן כל השטח של הספורט הישראלי והם לא באים לכאן לעשות פוליטיקות, באים באמת לעשות סדר בספורט.

יואל רזבוזוב: הייתה ועדת רפורמה, הובטחו לנו דברים, רוצים לראות האם אכן דברים מתקיימים או יתקיימו בעתיד, כי יש פה חשש גדול בשטח.

יואל רזבוזוב: אנחנו מרגישים את זה.

יואל רזבוזוב: אני עכשיו לא אתחיל להרחיב בדברים, אנחנו רוצים לשמוע איפה הבעיות, מה הפתרונות שהמשרד מציע ואם הדברים לא מסתדרים, אז אנחנו צריכים לחשוב על פתרונות, כי אנחנו, עוד פעם, לא יכולים לפגוע בספורט הישראלי והספורט הישראלי כולו נמצא כאן בחדר הזה.

יואל רזבוזוב: באמת אני שמח שכולם התגייסו כי זה נורא חשוב ואני מקווה מאוד שנמצא את הפתרונות.

עודד פורר: תודה.

עודד פורר: חבר הכנסת פריג'.

עיסאווי פריג': ברכות על קיום הדיון.

עיסאווי פריג': אני חושב שזה בא באיחור, אבל זה הגיע סוף סוף והנוכחות כאן מראה כמה זה חשוב ונחוץ.

עיסאווי פריג': אני לא רוצה להרחיב, כי אני רוצה לשמוע לפני שאני מתייחס, יש לי רק שתיים-שלוש נקודות להעלות.

עיסאווי פריג': בדיונים שהתקיימו בחוק ההסדרים בוועדת הרפורמה, להזכיר לכל הנוכחים, במיוחד למשרד התרבות ומשרד האוצר, שם הזהרנו מפוליטיקה.

עיסאווי פריג': האוצר שם עין על הכסף והתרבות שם עין על הכוח, הזהרנו ואמרנו את זה לאורך כל הדיונים והזהרנו ואמרנו שיהיה כישלון.

עיסאווי פריג': מי יהיה אחראי על הכישלון?

עיסאווי פריג': האם זה האוצר או התרבות?

עיסאווי פריג': ימים יגידו, הזהרנו.

עיסאווי פריג': עכשיו מה שאני בא ואומר, ואני פונה אליך.

עיסאווי פריג': מולי עופר, אין כמו האמת.

עיסאווי פריג': שים את הכול עכשיו בצד, אמת, כאן אתה צריך להגיד את האמת.

עיסאווי פריג': האם אתם, משרד התרבות, ערוכים או לא ערוכים?

עיסאווי פריג': תגידו את האמת, עזוב אותך מכל המשחקים מסביב, תגידו את האמת.

עיסאווי פריג': אני לא רוצה להיות במקום המנכ"ל שרעבי, כי אני לא מקנא בו, המצב לא הכי נוח.

עיסאווי פריג': לא הכי נוח, אני לא מקנא - - -

עודד פורר: זה לא רע להיות מנכ"ל משרד הספורט.

עיסאווי פריג': לא, הוא לא עונה.

עיסאווי פריג': תראה, לא נוח כי גם הוא צריך להיות איתנו כן ואמיתי, כי אני - - -

עודד פורר: עיסאווי, לא באנו לפה לריב, באנו לדעת מה המצב האמיתי.

עיסאווי פריג': לא, לא לריב.

עיסאווי פריג': בדיוק, האמת, האמת - - -

עודד פורר: רוצים לדעת איפה יש בעיות ואיך פותרים אותן, זה הכול.

עיסאווי פריג': אדוני, איך שידעתי אתה אמור להיות קונסול בניו יורק ואיך זה הולך - - -

יוסי שרעבי: אני לא יודע על זה, אבל בסדר.

עודד פורר: רגע, בלוס אנג'לס או בניו יורק?

עודד פורר: זה חשוב לדעת.

עיסאווי פריג': איך זה הולך?

קריאה: מזל טוב.

קריאה: עיסאווי, מזל טוב.

עיסאווי פריג': אז זו הזדמנות לאחל מזל טוב, אדוני.

עודד פורר: ואתה מחליף אותו, עיסאווי?

עיסאווי פריג': אם ייתנו לי, בכיף.

עיסאווי פריג': אני מבטיח לך שהנבחרת תגיע למונדיאל.

עיסאווי פריג': מבטיח לך.

עיסאווי פריג': אני רק אומר, עופר, ולכל החברים ממשרד התרבות, האמת, האמת, האמת.

עיסאווי פריג': תסתכלו לנו בעיניים ותגידו לנו את האמת.

עיסאווי פריג': נכון לעכשיו, ב-1 בינואר המערך אמור לצאת לדרך.

עיסאווי פריג': מכל מה שדיברנו עד היום כלום לא רואים, כלום.

עיסאווי פריג': איפה אנחנו נמצאים?

עיסאווי פריג': תודה, אדוני.

עודד פורר: כן.

עודד פורר: מנכ"ל המשרד, יוסי שרעבי.

יוסי שרעבי: כן, קודם כל, חבר הכנסת פורר, אני רוצה להודות על הדיון.

יוסי שרעבי: אני רוצה להודות מכמה סיבות, אל"ף, אני חושב שזן הזדמנות שלנו להפיג חששות, איפה שיש כאלה, וגם לתת תמונת מצב אמיתית, להגיד בדיוק מה המצב.

יוסי שרעבי: אני רוצה לומר שאנחנו מתחילת הדרך אמרנו שאנחנו רואים ברפורמה הזאת, שהתחילה ביוזמה של האוצר, שרצה לנתק את ההימורים מהספורט, ראינו בזה הזדמנות גדולה לספורט הישראלי.

יוסי שרעבי: נכון שזה התחיל במדיניות של האוצר, שרצה לנתק את ההימורים מהספורט מתוך תפיסת עולם רחבה של שר האוצר, אנחנו חשבנו שזו הזדמנות גדולה מאוד לספורט הישראלי, אחרי 70 שנה למצב, לייצב ולהבטיח ודאות כלכלית ויציבות כלכלית לספורט הישראלי.

יוסי שרעבי: אנחנו ראינו בקדנציה שלנו, לנגד עינינו, איך התקציבים, שורת הרווח של הטוטו הולכת ויורדת משנה לשנה.

יוסי שרעבי: ראינו איך התקציב שעומד לטובת הספורט הישראלי הולך ויורד משנה לשנה, כי המדיניות והמתכונת הייתה - - -

קריאה: - - - עזר להם?

יוסי שרעבי: רגע, שנייה, תן לי כמה דקות - - -

קריאה: אמיתי.

קריאה: לא - - -

יוסי שרעבי: תן לי כמה דקות ברצף, מה אכפת לך?

יוסי שרעבי: כמה דקות ברצף, תהיה לך ההזדמנות.

יוסי שרעבי: אנחנו ראינו איך התקציב הולך ויורד וראינו איך אנחנו, כשאנחנו באים לאוצר ומבקשים לעשות גידול לספורט הישראלי, נתקלים בקושי משום שבסופו של דבר המציאות הייתה ששורת הרווח של הטוטו היא התקציב שהועמד לטובת הספורט הישראלי.

יוסי שרעבי: ראו איך התקציב הזה הלך וירד, הלך וירד.

יוסי שרעבי: ויותר מזה, כתוצאה מהרפורמה שנעשתה לפני כמה שנים, עוד בימיה של השרה לימור לבנת, נוצרה מציאות חדשה, גם את זה צריך לומר, ובמציאות הזאת נבנתה מתכונת שבה המשרד, למי שלא יודע, הפך הגורם, באמצעות המועצה הלאומית לספורט, שכן קבע את התבחינים ואת המודלים לחלוקת כספים לספורט הישראלי.

יוסי שרעבי: זה לא שהטוטו קבע את המודלים, מי שקבע את המודלים ואת התבחינים היה המשרד באמצעות המועצה הלאומית לספורט, כך שלמעשה מדינת ישראל עשתה רק חצי דרך ולא דרך שלמה, יצרה מציאות שמצד אחד הממשלה קובעת את אמות המידה ואת התבחינים, אבל עושה את זה באמצעות הטוטו, כלומר הטוטו הפך עוד לפני ימיה של מירי רגב כשרה לגוף שרק מקצה את הכסף ולא קובע כמה מקבל כל גוף.

יוסי שרעבי: המציאות הזאת נוצרה עוד לפנינו.

יוסי שרעבי: אנחנו ראינו במהלך הזה הזדמנות, הזדמנות גדולה לייצב ולמצב את המצב של הספורט הישראלי.

יוסי שרעבי: לולא הרפורמה הזאת, רבותיי, ותיכף אני ארחיב עוד טיפה, אני מודיע לכם שאנחנו כבר בשנה שעברה היינו נאלצים לקצץ קרוב ל-100 מיליון שקלים בגופי הספורט במדינת ישראל, קיצוץ שאף אחד לא היה עומד בו.

יוסי שרעבי: הרפורמה הזאת מאפשרת לנו למצב, באמצעות ההסכמה עם האוצר ו - - -

עודד פורר: למה היה צריך לקצץ?

יוסי שרעבי: משום שהתקציב שהטוטו העמיד בשנה שעברה, יחד עם הסכום המגוחך שעמד לטובת משרד התרבות והספורט, סכום של 140 מיליון, היה מביא אותנו למסגרת תקציבית של באזור 650-600 מיליון לעומת 740 בשנה הקודמת.

עודד פורר: בסדר, האוצר היה יכול לתת את ה-100 מיליון שקל האלה ואז לא היית מקצץ, והוא נתן אותם בסופו של דבר.

יוסי שרעבי: האוצר מבחינתנו נתן אותם במסגרת הרפורמה וזה היה חלק מהעניין.

יוסי שרעבי: אם האוצר היה אומר: אני מנתק את ההימורים ומביא לכם תקציב, מאה אחוז.

יוסי שרעבי: ברגע ש - - -

עודד פורר: אתה יודע מה החשש שלי, יוסי?

עודד פורר: אני מכיר את האוצר כשהוא נותן, האוצר לא נותן סתם.

עודד פורר: הוא נתן כי הוא ידע שלא יצליחו לבצע את ה-500 מיליון האלה - -

יוסי שרעבי: לא, לא, לא.

עודד פורר: - - אז הוא אומר: מה אכפת לי לתת, גם ככה לא יבצעו.

יוסי שרעבי: לא, לא, אני רוצה רגע להשלים.

קריאה: הוא גם קיבל כמה מאות מיליונים מה - - -

יוסי שרעבי: רגע, חברים, רק שנייה.

עודד פורר: לא להפריע.

עודד פורר: לי מותר.

קריאה: מיליארד, קופה.

יוסי שרעבי: הוא לא קיבל מיליארד, בואו נשים את הדברים כמו שהם.

קריאה: מהמתקנים.

יוסי שרעבי: חברים, הוא לא קיבל מיליארד, גם את זה צריך לומר.

יוסי שרעבי: עכשיו נוצרה גם מציאות די הזויה, המציאות ההזויה הייתה שגם אתה, כשרצית לבנות מתקנים, בגלל המתכונת החדשה היכולת, על פי החוקים החדשים לבנות מתקנים, שמתקנים זה תשתיות לטווח ארוך ואתה צריך לבנות תכניות לטווח ארוך ואתה יש לך קושי עם התקציב, כמעט לא הייתה קיימת.

יוסי שרעבי: פתאום מצאת את עצמך מביא רואה חשבון, בונה תכניות עבודה, מנסה לשרוד, איך אתה בכל זאת יכול להכניס את הטוטו ל - - - של שלוש שנים כדי לעמוד בבניית מתקנים לטווח ארוך.

יוסי שרעבי: נוצרה מציאות כמעט בלתי אפשרית לניהול הספורט הישראלי.

יוסי שרעבי: איזה רפורמה כלשהי הייתה חייבת להיות, כי המציאות שבה המשרד קובע תבחינים באמצעות המועצה הלאומית, החלוקה באמצעות הטוטו, התקציב הוא תקציב שנתי, תלוי בשורת הרווח של הטוטו, היא מציאות הזויה, בלתי אפשרית לניהול הספורט הישראלי.

עיסאווי פריג': התקיימה 70 שנה, לא?

יוסי שרעבי: לא, התקיימה שנתיים-שלוש, כי זה היה עוד מימי הרפורמה של לימור לבנת.

יוסי שרעבי: המדינה עשתה רק חצי דרך, לא עשתה דרך שלמה.

יוסי שרעבי: עכשיו, תראו, אנחנו אמרנו את הדבר הבא.

יוסי שרעבי: אנחנו אמרנו שאנחנו רואים כאן הזדמנות כמשרד.

יוסי שרעבי: למה אנחנו רואים הזדמנות?

יוסי שרעבי: כי אנחנו חושבים שברגע שהמדינה לוקחת אחריות משרד הספורט לדורותיו, מעתה ואילך, ככל שהוא יהיה עוצמתי, ככל שהוא יהיה חזק, ככל שהוא יביא תכניות עבודה ראויות וככל שתהיה הקשבה מצד המדינה יהיה אפשר להביא תקציבים לספורט הישראלי שלא הביאו אף פעם עד היום.

יוסי שרעבי: יותר מזה ראינו לנגד עינינו.

יוסי שרעבי: ראינו מציאות שבה תחום התשתיות יכול לעבור מהפכה, וכל זה למה?

יוסי שרעבי: כי בפעם הראשונה מדינת ישראל, באמצעות המתכונת של הרשאות להתחייב, כמו שהיא עושה עם משרד השיכון, כמו שהיא עושה עם משרד החינוך, היא תוכל להתחייב בסכומים יותר גדולים מאי פעם על תשתיות ספורט, למה?

יוסי שרעבי: כי היא לא צריכה לשים את הכסף מהיום למחר, הכסף לא צריך להיות זמין, הוא לא תלוי תקציב שנתי.

עיסאווי פריג': אדוני, אתה מדבר על חזון.

יוסי שרעבי: לא, אני מדבר על מציאות.

עיסאווי פריג': אתה מדבר על חזון.

יוסי שרעבי: לא, אני אסביר לך, חבר הכנסת, למה אני מדבר על מציאות, כי כבר הדברים קורים.

יוסי שרעבי: עם זאת לנו היו כמה תנאים, ואלה תנאים שאני חייב לומר שגם ראשי האוצר העמידו, גם שר האוצר וגם מנכ"ל משרד האוצר.

יוסי שרעבי: אנחנו אמרנו, רבותיי, אנחנו לא נסכים, ואמרה את זה השרה בכל מקום: אני לא אסכים שכתוצאה מהמהלך הזה גופי הספורט ייפגעו.

יוסי שרעבי: ואנחנו סימנו ארבעה יעדים.

יוסי שרעבי: היעד הראשון היה הגופים החלשים ביותר, שזה האגודות.

יוסי שרעבי: אנחנו אמרנו שאנחנו לא נסכים כמשרד, אם לא ייבנו מתכונות ונהלים וכללים שיאפשרו העברת כספים לאגודות בצורה כזאת שהם יוכלו באמת להתקיים ולהגיש בקשות והם לא ייפגעו כתוצאה מהמהלך הזה, כי בטוטו היה להם הרבה יותר קל להגיש בקשות, אנחנו לא נסכים לקלוט את האגודות האלה במשרד אם יתברר לנו שמדינת ישראל לא יודעת לקלוט אותם.

יוסי שרעבי: הייתה ועדה, הופיעו בפנינו המלצות.

יוסי שרעבי: ההמלצות, אני חייב לומר, לא הניחו את דעתנו, לא את דעתי ולא את דעתו של מנכ"ל משרד האוצר ועל דעת השרים שלנו אנחנו הודענו שאנחנו לא מוכנים לקלוט את האגודות במשרד התרבות והספורט בשנה הקרובה.

יוסי שרעבי: זו הייתה אמירה אחת שלנו ולכן אנחנו מביאים תיקון, שבשנה הקרובה לפחות האגודות ימשיכו לקבל כסף באמצעות הטוטו.

עיסאווי פריג': הוראת שעה, אתה מתכוון.

יוסי שרעבי: כן.

יוסי שרעבי: הוראת שעה בשלב זה בתהליך הלמידה.

יוסי שרעבי: הדבר השני שאנחנו אמרנו, לנו אין בעיה לקלוט את האיגודים.

יוסי שרעבי: ולמה אין לנו בעיה לקלוט את האיגודים?

יוסי שרעבי: כי לאיגודים יש מבחני תמיכה בכל מקרה.

יוסי שרעבי: היום האיגודים מקבלים כספים משני מקורות, גם ממשרד התרבות וגם מהטוטו.

יוסי שרעבי: אין בעיה שהאיגודים יקבלו ממשרד התרבות והספורט, יש מבחני תמיכה, יש נהלים במשרד, הם יכולים לעשות את זה, יודעים לעשות את זה במיידי.

עודד פורר: מבחני התמיכה הם זהים?

יוסי שרעבי: כן.

גיא אטיאס: הם יהיו זהים.

עודד פורר: לא, לא, הם יהיו זהים או זהים?

גיא אטיאס: הם לא היו זהים, עכשיו הם - - -

יוסי שרעבי: הם זהים עכשיו.

יוסי שרעבי: עכשיו מבחני התמיכה הוכנו כבר.

יוסי שרעבי: אנחנו תיכף ניתן לכם סטטוס מפורט של ועדת היישום, כמו שביקשת.

עיסאווי פריג': עודד, יש לנו שאלות על מה שאמר - - -

יוסי שרעבי: מאה אחוז, אני רק אסיים את הסקירה שלי.

עודד פורר: תתחיל לסיים כי אני רוצה לשמוע גם את ה - - -

יוסי שרעבי: אני כבר מסיים.

יוסי שרעבי: לכן לגבי האיגודים אין בעיה.

יוסי שרעבי: יותר מזה, הנהלים של המדינה יאפשרו לאיגודים לקבל מקדמות של 50% כבר בינואר-פברואר, מה שהם לא קיבלו בחיים בטוטו.

יוסי שרעבי: הדבר השלישי, סוגיית המרכזים.

יוסי שרעבי: אנחנו באים עם מבחן תמיכה למרכזים שהעמיד להם מסגרת תקציבית שאנחנו חושבים שהיא מסגרת טובה, של 26 מיליון, יותר ממה שהם קיבלו עד היום.

יוסי שרעבי: אבל המרכזים באו וביקשו, ואנחנו נענינו לבקשה שלהם, יושבים כאן שני המנכ"לים של שני המרכזים, בגלל הזיקה הגדולה שלהם, בגלל שהם גוף שהאגודות תלויות לא מעט ביציבות הכלכלית שלהם ובפעילות שלהם, הסמכנו שהאגודות יחד עם המרכזים יהיו חלק מהוראת השעה.

עיסאווי פריג': מה זאת אומרת חלק מהוראת השעה?

יוסי שרעבי: גם המרכזים יקבלו דרך הטוטו במסגרת הוראת השעה.

יוסי שרעבי: הדבר הרביעי זה הנושא של קרן המתקנים.

יוסי שרעבי: אנחנו נפרט את זה.

יוסי שרעבי: אנחנו מרגישים שאנחנו ערוכים לצאת לדרך עם קרן המתקנים במיידי.

יוסי שרעבי: ב-20 בחודש אנחנו כנראה נעשה כנס שאנחנו נסביר את הכול, נציג את כל תכנית העבודה לשנה הקרובה, את כל המועדים שכל הקרנות הולכות להיפתח במהלך 2019.

יוסי שרעבי: אנחנו נמצאים עכשיו בעיצומה של קליטה של כוח אדם.

יוסי שרעבי: אני גם אגיד למה אנחנו חושבים שזו תהיה טעות - - -

עיסאווי פריג': כמה קלטתם עד עכשיו לצורך - - -

יוסי שרעבי: אנחנו עכשיו בעיצומם של המכרזים, נקלטו שלושה ויש עוד שלושה בדרך להיקלט עד סוף החודש, עובדים חדשים.

יוסי שרעבי: אנחנו מרגישים שאנחנו יכולים לעמוד בזה.

יוסי שרעבי: אני אגיד גם יותר מזה, אנחנו מרגישים שזה לא יהיה נכון שאנחנו לא נתמודד עם זה, כי אם יש בשורה שהרפורמה הזאת עשויה להביא זו הבשורה של התשתיות.

יוסי שרעבי: אני אגיד כאן לטובת האוצר ולזכותו של האוצר, האוצר מבין לגמרי את החשיבות של המהלך הזה, הוא גם מוכן להביא לנו תקציבים נוספים הרבה מעבר לתקציבים שהועמדו בתחום התשתיות בטוטו, כי האוצר יודע להתמודד עם זה בהרשאות לטווח ארוך.

יוסי שרעבי: אני אגיד עוד דבר, רבותיי, אנחנו חייבים לעשות מהפכה בווינגייט.

יוסי שרעבי: אין דרך שבעולם שאנחנו נוכל לעשות מהפכה בתשתיות של וינגייט בלי שהאוצר יהיה איתנו.

יוסי שרעבי: אין דרך שבעולם שאנחנו נוכל לעשות את המהפכה בווינגייט דרך התקציבים שהיו בעבר בטוטו.

יוסי שרעבי: שום סיכוי שבעולם.

יוסי שרעבי: לכן יש כאן הזדמנות, ואנחנו מתכוונים למצות אותה.

יוסי שרעבי: אני כן רוצה, מתי שתחליט, חבר הכנסת פורר, לאפשר לצוות המקצועי שלי להסביר לכם בכל זאת מה נעשה באופן מעשי ברמת מבחני התמיכה.

עודד פורר: ניתן, ניתן.

יואל רזבוזוב: זה נשמע טוב.

עודד פורר: זה נשמע נהדר.

יוסי שרעבי: זאת התמונה נכון לרגע זה.

עיסאווי פריג': אני מבקש לקבל תשובה על הלאמת יותר ממיליארד שקל של האוצר מכספי הטוטו.

עיסאווי פריג': זה כסף, לאן, מה איתו, איפה הוא?

עיסאווי פריג': הדבר השני, אני עיינתי בדוחות של הטוטו בשנים האחרונות פלוס הרווח - - -

עודד פורר: מי הנציג של האוצר פה?

עודד פורר: אליה, תרשום לך רק את השאלה הזו.

עודד פורר: יהיו לך עוד כמה שאלות, לדעתי.

עודד פורר: זו השאלה הראשונה שתרשום.

עיסאווי פריג': כן, דוחות הטוטו הראו רווח עקבי בשנים האחרונות, זה לא נכון שהטוטו הראה על הפסדים.

עיסאווי פריג': אלה שתי עובדות ששמעתי - - -

עודד פורר: תודה, עיסאווי.

עודד פורר: אני רוצה התייחסות, אני אתחיל מהמרכזים, איגודים, קבוצות.

עודד פורר: מרכז מכבי, מי הדובר?

נאור גלילי: נאור גלילי.

נאור גלילי: שלום לכולם.

נאור גלילי: אני חייב לומר שאנחנו מקיימים דיונים בתקופה האחרונה, ואני אתייחס קודם כל למרכזים ואחרי זה אני אעבור לאגודות, למרות שהצורך והסדר ההכרחי זה להתחיל עם האגודות.

נאור גלילי: אנחנו מקיימים כמרכזים בתקופה האחרונה אל מול משרד הספורט והאוצר דיונים בכל מה שקשור להעברות של הכספים, של התמיכות, מבחני התמיכה וכיוצא בזה.

נאור גלילי: אבל צר לי, עם כל הסימפטיה לחברים פה אני חייב לחזור אחורנית.

נאור גלילי: כמו שאמרתי בוועדה, אני חוזר על זה היום, הייתה רפורמה בשוק ההימורים, הפכו את זה לרפורמה בספורט.

נאור גלילי: מה שהיה פה, התהליך הזה, זו רפורמה בספורט.

נאור גלילי: התהליך הזה הוא לא נכון, התהליך הזה פוגע בקבוצות, באגודות, התהליך הזה פוגע בכולם, הם יודעים את זה, הם גם מודעים לזה, והעובדה הכי גדולה והכי חשובה, שהבעיה הקריטית מעל הכול זה האגודות, שזה הפריפריה והכול.

נאור גלילי: הם עדיין לא ערוכים לזה ולא מוכנים, עם כל המבחנים שכביכול, ובגלל זה גם דוחים את זה.

נאור גלילי: היו הבטחות, הוצאתי את הפרוטוקול של הישיבה של הוועדה, היו שם הבטחות על ימין ועל שמאל, של המנכ"לים של המשרדים, של הפקידים של הספורט, הכול מצוטט פה, גם של יושבת ראש הוועדה - - -

עיסאווי פריג': מה ההבטחות שכתובות ולא קוימו?

נאור גלילי: תיכף אני אקריא, מסומן לי.

נאור גלילי: אני רק אדבר באופן כללי ואחרי זה אני ארד לפרטים.

נאור גלילי: היו הבטחות, הבטחה אחת, סתם דוגמה, הסכם עם המרכזים תוך שבעה ימים.

נאור גלילי: זה היה במרץ, אנחנו עד היום מתנהלים על הנושא של ההסכם.

נאור גלילי: בסך הכול ארבעה סעיפים קטנים, ארבעה סעיפים קטנים של להעביר אותם, שזה ה-25 מיליון, כל המבחן של ההעברה והכול, ארבעה סעיפים קטנים.

נאור גלילי: עכשיו אני יודע, הם יגידו: הם משכו אותנו, לא משכו.

נאור גלילי: אף אחד לא משך, ארבעה סעיפים, אז מה יקרה עכשיו כשצריך להעביר תמיכות לכל האגודות, ל-4,000 קבוצות במדינת ישראל?

נאור גלילי: 4,000 שורות?

נאור גלילי: מה יקרה עם זה?

נאור גלילי: יש את כל מה שקשור לגבי האגודות.

נאור גלילי: האגודות, ואני אחזור על זה שוב פעם, יושבות פה אגודות שהגיעו, מקרית עקרון, יושב פה הבחור, אני מניח שהוא ידבר, הוא מקבל את ההקצבה השנתית שלו, 7,000, ליגה ג', מתנדב, מחזיק ילדים, מחזיק הכול.

נאור גלילי: היום, ברפורמה החדשה, שהחיים היו קלים לכולם, שכל מי שהיה מגיש ניהול תקין וניכוי מס במקור לטוטו מקבל כמו שעון שוויצרי את הכסף שלו, רוצים שהוא ייקח בן אדם, או שאנחנו נעזור לו, לשיטתם, כי הרי בסופו של יום החוק - - - בזמנו כשישבנו בוועדה אמרו שהמרכזים, הם יהיו הצינור, אממה?

נאור גלילי: אחרי ארבעה חודשים, נזכרו לשבת איתנו ביולי, הכול מתועד, ולבוא להגיד לנו: תשמעו, משרד המשפטים לא מאשר שתהיו צינור.

נאור גלילי: אז כל הבסיס שעליו התבסס כל הסיפור של ההעברה קורס, נופל.

נאור גלילי: איפה ועדת היישום?

נאור גלילי: אמרו שתהיה ועדת יישום.

נאור גלילי: בפעם האחרונה היא התכנסה לפני ארבעה חודשים, שלושה חודשים, עם הנציג שלנו, יורם, נפגשו פעמיים, היו אמורים להציג את התכנית בפני ועדת הרפורמות, להציג את התכנית, כלום.

נאור גלילי: כל הסיפור הזה, ואני אומר לכם את זה אמיתי, לדחות את זה בעוד שנה זה נחמד, השעון עובד טוב, למה עכשיו לנסות לתקן אותו?

נאור גלילי: למה?

נאור גלילי: זו הייתה מועצה לאומית, כמו שהוא הזכיר, המועצה הלאומית היא הגוף שמנע פה פוליטיקה, פופוליזם, פוליטיזציה, מה שאתם רוצים, בכל מה שקשור לקבלת ההחלטות של חלוקת המבחנים.

עיסאווי פריג': אז למה הסכמתם?

עיסאווי פריג': התקפלתם והסכמתם לרפורמה?

נאור גלילי: אנסו אותנו.

עיסאווי פריג': קנו אתכם?

נאור גלילי: לא קנו אותי.

נאור גלילי: אני מוכן - - - בוא, אין לי הצבעה.

עיסאווי פריג': בוא תשים את הדברים על השולחן.

נאור גלילי: אני שם את הדברים, עיסאווי, לי אין זכות הצבעה, אז אני, כשאני רואה את המצב, כשאנחנו רואים את המצב, טובת הספורט, טובת האגודות, ומה שיש לנו ביד לעשות זה בדיוק מה שאני יכול להגיד, כן אני רוצה, אני לא רוצה או להתפשר.

נאור גלילי: היום אומרים לי, הרי במתכונת הנוכחית אני אמור לקבל שבעה-שמונה מיליון שקל נוספים, לשיטתם.

נאור גלילי: יורדות ההכנסות, אנחנו במרכזי הספורט נקבל רק 18 ואנחנו - - -

עיסאווי פריג': אז יעני קנו אתכם בחמישה מיליון שקל.

נאור גלילי: זה לא קנו, לא הסכמנו.

עיסאווי פריג': המרכזים קיבלו.

עיסאווי פריג': ככה מיידי ואז התקפלתם.

נאור גלילי: זה נראה לך שככה, ולכן לא הסכמנו.

עיסאווי פריג': כי ידענו שכל הדרך הזו היא פרסה אחת גדולה.

עיסאווי פריג': למה הסכמתם?

נאור גלילי: קודם כל לא הסכמנו.

עיסאווי פריג': למה התקפלתם?

יואל רזבוזוב: אבל, עיסאווי, אתה חושב ככה.

יואל רזבוזוב: אני חושב שהרפורמה היא טובה, זו הזדמנות להביא עוד כסף.

עיסאווי פריג': איזה כסף?

יואל רזבוזוב: השאלה בסוף אם היא מיושמת או לא מיושמת.

נאור גלילי: אני רוצה לסיים ואני אומר, עיסאווי, אף אחד לא קנה אותנו כי אנחנו לא הסכמנו, אבל אנחנו בלית ברירה, אנחנו לא הגוף שמצביע ובוחר ומחליט את ההחלטות.

נאור גלילי: במקום הזה שהעמידו לנו את האקדח לרקה נאלצנו לקבל את זה, אבל הנה, עד היום אנחנו מתמודדים ונלחמים עבור הקבוצות ואנחנו מוכנים לקבל שישה-שבעה מיליון שקל פחות.

נאור גלילי: היום ביקש ממני עיתונאי תגובה לשאלה על זה שמישהו במשרד אמר שנותנים להם שישה-שבעה מיליון יותר, בשביל שהאגודות ואנחנו נהיה עצמאיים, לדעתי גם כל גופי הרוחב, אבל אתה יודע מה?

נאור גלילי: אם הם יודעים לעבוד איתם וכבר עבדו איתם, אוקיי, ניחא, בסדר.

עודד פורר: תודה.

עודד פורר: מרכז הפועל, יורם.

יורם אורנשטיין: כן, שלום, רבותיי.

יורם אורנשטיין: אני פשוט רוצה להוסיף כמה דברים לדברים של נאור.

יורם אורנשטיין: זה שלא כונסה ועדת היישום באופן סדיר זה עניין אחר, הנושא המרכזי הוא כזה, בתחילת החקיקה הובטח שכל האגודות, כמקשה אחת, יגישו את הבקשה לקבל כסף עבור הפעילות הספורטיבית שלהם דרך המרכזים.

יורם אורנשטיין: לאחר ארבעה חודשים, כמו שנאור אמר, העניין הזה לא התבצע כיוון שהחשב הכללי ובמשרד המשפטים הודיעו שבלתי ניתן במסגרת נוהל שר האוצר להגיש בקשות דרך גופי צינור.

עיסאווי פריג': אני מאשר ש - - -

יורם אורנשטיין: בעצם מאז התחלנו לעבוד - - -

עודד פורר: רגע, סליחה, יורם.

עודד פורר: אני זוכר את ההבטחה הזאת עוד מהוועדה.

עודד פורר: נציג של החשב הכללי יש פה?

עיסאווי פריג': אין.

עודד פורר: הוא של אגף התקציבים.

עודד פורר: חשב כללי יש פה?

עודד פורר: משרד משפטים יש פה?

עודד פורר: מי הנציג של משרד המשפטים?

עודד פורר: בוא למיקרופון רגע.

עודד פורר: נוהל שר אוצר, מי מוציא אותו?

ערן עסיס: נוהל שר האוצר באחריות שר האוצר בהתייעצות עם היועץ המשפטי לממשלה.

עודד פורר: אז האם לא חשבתם לשנות את נוהל שר אוצר, כדי שזה יוכל לעבוד כפי שהובטח לוועדת הרפורמות?

ערן עסיס: אני חושב שכדאי שנציגי החשב הכללי או משרד האוצר ייכנסו לעניין.

עודד פורר: אז החשב הכללי, בבקשה.

ערן עסיס: אנחנו לא מנענו את העניין הזה.

עודד פורר: הרי נוהל שר האוצר הוא לא חוק.

עודד פורר: גם חוק אפשר לשנות, אבל גם את נוהל שר האוצר אפשר לשנות.

עודד פורר: אז אם הובטח משהו לוועדת הרפורמות בעת החקיקה, בעניין הזה הייתה הבטחה בוועדה.

עודד פורר: הייתה הבטחה של מנכ"ל משרד האוצר, של מנכ"ל משרד הספורט.

יורם אורנשטיין: רגע, משרד התרבות והספורט אומרים שהם מנעו.

נאור גלילי: מנעו את זה, זה היה בדיונים.

נאור גלילי: אתם מחויבים - - -

יורם אורנשטיין: אז כן מנעו או לא מנעו?

יורם אורנשטיין: האוצר אומר לא מנעו ואלה אומרים מנעו.

עודד פורר: מי אומר שמנע את זה?

עודד פורר: רגע, בואו נשמע את החשב הכללי.

גל לנדאו: בואו נדייק את מה שנאמר.

גל לנדאו: האפשרות שהאגודות יגישו בקשות תמיכה למדינה דרך המרכזים עומדת וקיימת ואפשרית.

יורם אורנשטיין: לא.

גל לנדאו: כן, בוודאי, אנחנו גם אמרנו את זה לא מעט פעמים.

גל לנדאו: האפשרות שהמרכזים - - -

עודד פורר: זה לא מה שנאמר על ידי מנכ"ל - - -

יורם אורנשטיין: זו וריאציה אחרת.

עודד פורר: סליחה, יורם.

גל לנדאו: שנייה, אני אסביר.

יורם אורנשטיין: לא, אבל זה לא מדויק.

עודד פורר: זה לא מה שנאמר על ידי המנכ"ל.

יורם אורנשטיין: זה לא מדויק, עם כל הכבוד.

גל לנדאו: אני אסביר.

יורם אורנשטיין: מה יש לך להסביר?

יורם אורנשטיין: כל אגודה צריכה לבוא כמקשה אחת, כתאגיד, להגיש את הנתונים שלה למרכז והמרכז יגיש בשם כולם, אבל כל אחד מגיש כתאגיד.

גל לנדאו: כל אחד הוא תאגיד - - -

יורם אורנשטיין: לא כמו שסיכמנו, שכולם יגישו כעמותות דרכנו.

יורם אורנשטיין: עכשיו אתה בעצם בוחן כל תאגיד ותאגיד וזה לא שינוי של נוהל שר אוצר, עם כל הכבוד.

יורם אורנשטיין: יש בזה הקלה מסוימת, אבל זה לא שינוי.

עיסאווי פריג': הפועל ג'לג'וליה צריכה ללכת ללמוד מרכב"ה.

נאור גלילי: כן, בדיוק כמו שאמרתי קודם.

עודד פורר: נציג החשב הכללי, תענה לי, דבר אליי, לא אליו.

גל לנדאו: אז אני אומר, זה לא בדיוק המצב.

גל לנדאו: מה שנוהל שר האוצר מאפשר, ואנחנו ציינו את זה לא מעט פעמים, גם למשרד הספורט וגם למרכזים עצמם, שאין בעיה שכל האגודות יגישו דרך המרכזים, הם יכולים להגיש גם את הנתונים בדפים, לא צריך מרכב"ה, ומרכזי הספורט יגישו הגשה אחת עבור כל האגודות המסונפות אליהם למשרד הספורט.

יורם אורנשטיין: זה סוכם, זה נכון.

גל לנדאו: זה סוכם.

גל לנדאו: הדבר היחיד שכן אמרנו, שהכסף בסוף צריך להגיע ישירות מהמדינה לחשבון הבנק של האגודות ואי אפשר לתווך אותו דרך המרכזים.

גל לנדאו: זה הדבר היחיד שנאמר.

עיסאווי פריג': מה, אתה עושה צחוק?

עיסאווי פריג': מדינה לא יכולה להעביר כסף - - -

יורם אורנשטיין: אני הייתי ברשות דיבור.

עיסאווי פריג': שנייה, יורם.

עיסאווי פריג': מדינה לא יכולה להעביר כסף אם אין אישור תקין.

עיסאווי פריג': על מה אתה בא - - -

גל לנדאו: אישור ניהול תקין - - - שהגופים - - -

יורם אורנשטיין: אדוני היושב ראש, ברגע שנודע לנו שבעצם אותו סיכום שהיה ב-4 במרץ, שבו ההעברה של הכספים לאגודות תיעשה דרך המרכזים, ולא רק זה, גם הכתיבו לנו שזה ייעשה תוך 72 שעות, בעצם אנחנו, מרכזי הספורט, פועלים כדי להגן על האגודות לביטולו של החוק.

יורם אורנשטיין: אנחנו כל העת עומדים ובקשר עם שני המשרדים בכדי לבטל את החוק.

קריאה: עם השרים.

יורם אורנשטיין: עם השרים.

יורם אורנשטיין: קיבלנו הבטחות, קיבלנו, היו סיכומים, אלא מאי?

יורם אורנשטיין: מכיוון שהמצב הפוליטי במדינת ישראל הוא לא ברור כרגע ואנחנו יכולים להיתקע לא כאן ולא כאן אנחנו, בתקופה של החודשים האחרונים, מנהלים משא ומתן עם האוצר ועם המשרד בכדי להגיע לאיזה שהיא הצעת פשרה.

יורם אורנשטיין: מהי הצעת הפשרה?

יורם אורנשטיין: הסכמנו למתווה הזה שהאגודות יגישו דרכנו, לא כתאגידים נפרדים אלא כל אחד יגיש מה שנקרא את הבקשה שלו עם כל האלמנטים שנדרשים בנוהל שר אוצר, אבל דרכנו, ואנחנו אמרנו, מכיוון שאנחנו לא מסכימים לשיטה ולהצעה הזו, אנחנו סיכמנו שאנחנו נקבל הוראת שעה למשך שנתיים, שבמשך השנתיים האלה נוכל לבטל את החוק ולהשאיר את המתכונת הקודמת על כנה, דהיינו האגודות והמרכזים יישארו בטוטו ויקבלו את כספם דרך הטוטו.

יורם אורנשטיין: זה בעצם מה שהולך כרגע להתבצע מתוך כוונה שבתקופת הביניים הזאת של הוראת השעה נוכל לבטל את החקיקה הזאת.

יורם אורנשטיין: אנחנו חושבים שבמתכונת הזו החקיקה הזאת תוביל את כל האגודות, שהן הבסיס של הספורט, רבותיי, לא להתבלבל, לא איגודים, לא גופי רוחב, כלום, מי שהוא הבסיס של הספורט הישראלי זה האגודות, ואם מישהו מכם לא יודע, האגודות במדינת ישראל במצב גרוע, גם אגודות חזקות כביכול, אני כבר לא מדבר על הענפים הקטנים, אני כבר לא מדבר על הענפים הלא אולימפיים, אני אומר לכם, המצב של האגודות הוא גרוע.

יורם אורנשטיין: נאור ואני, ומירי שיושבת כאן, מעוצמה, הסכמנו לוותר, כמו שבאמת אמרו, על מיליוני שקלים שמבטיחים לנו לתקופה של שנים רבות יחסית לכל מה שקורה ללוחות זמנים במדינה, הסכמנו לוותר בכדי לדאוג לאגודות, זה הלחם של מרכזי הספורט.

יורם אורנשטיין: ואני חושב שכל מי שאוהב פה, ואין לי ספק שיוסי והשרים משני המשרדים רוצים לעשות טוב, ואני מסכים, אמנם ב-2016 היה שיא, היה 587 מיליון שקל בתקציב העודף בטוטו ומ-2016 בתקציב השוטף יש ירידה, גם של סוסים וגם שיש ירידה, ואני חושב שזה נכון, מה שיוסי אמר, שצריך שהמשרד ידאג לספורט וידאג לתקציבים בספורט וככל שיהיה שר יותר חזק או מה שנקרא סיטואציה יותר חזקה יהיה יותר כסף לספורט.

יורם אורנשטיין: אני לא יודע אם המשרד מוכן, אני לא יודע כמה אנשים הוא גייס לטובת המתקנים.

יורם אורנשטיין: דרך אגב, כל מי שיושב כאן יודע שמצב המתקנים במדינת ישראל הוא כמה מאות שנים ממה שקורה באירופה, כמה מאות שנים, ומי שלא יודע שיילך ויראה מה קורה עם מצב המתקנים.

יורם אורנשטיין: ולכן גם נושא המתקנים - - -

גיא אטיאס: אז - - -

יורם אורנשטיין: רבותיי, רגע, רגע, אני לא - - -

עודד פורר: אל תענה לו.

יורם אורנשטיין: אני לא מחפש אשמים כרגע.

עיסאווי פריג': גיא, אתה בפרונט.

יורם אורנשטיין: אני לא מחפש אשמים ואני לא אמרתי - - -

עודד פורר: תודה, יורם.

יורם אורנשטיין: אני מכיר את נושא ההרשאה מול ההקצבה בטוטו.

יורם אורנשטיין: הרשאה, אין צורך שיהיה מזומן בתקופה, בטוטו השאירו 1.2 מיליארד שקל בצד לטובת אישורים, יש הבדל.

עודד פורר: תודה, יורם.

עודד פורר: עיסאווי, שאלה.

עיסאווי פריג': הבהרה.

עודד פורר: יש לך הרבה שאלות היום, עיסאווי.

עיסאווי פריג': אני רוצה רק להבין, שאני אבין, בשפה שלי.

עיסאווי פריג': העברית היא לא השפה הראשונה.

עיסאווי פריג': אתה אמרת ששר האוצר, משרד האוצר, הסכים לביטול החוק ומשרד התרבות הסכים לביטול החוק - - -

יורם אורנשטיין: נכון, השרים הסכימו.

איליה כץ: אני עונה לו.

עודד פורר: לא, הוא עוד לא סיים את השאלה.

עיסאווי פריג': איליה, אני רוצה להבין את הדברים, אחרי זה תענה.

יואל רזבוזוב: לא, יהיו שרים אחרים.

עיסאווי פריג': שר האוצר הסכים לביטול החוק ושר התרבות הסכים, שניהם הסכימו, אז איפה הבעיה אם שניהם הסכימו?

יורם אורנשטיין: אז אני אתן לך בדיוק - - - אנחנו מתוך אחריות לאגודות, מתוך ידיעה שהמצב הפוליטי לא יאשר מה שנקרא חקיקה הולמת לאורך ציר תנועה של כמה חודשים, כי אף אחד לא יודע מה יקרה, ואם אנחנו ניתקע לא כאן ולא כאן והתאריך של החוק, ה-1 בינואר, ייכנס לתוקפו, אנחנו מתוך אחריות חשבנו שזה נכון שאנחנו ניתן פרק זמן של שנתיים בכדי לעשות מעשה חקיקה שונה.

עודד פורר: תודה.

עודד פורר: יש פה נציג של האגודות, מישהו מהאגודות שנמצא פה?

עודד פורר: אומר יורם, מה שכולנו יודעים, שהספורט בסוף זה האגודות.

עיסאווי פריג': אני, מה שהבנתי, שאף אחד לא רוצה לקחת את הקרדיט השלילי ויודה ש'טעיתי'.

עיסאווי פריג': זה מה שהבנתי ממך, ממה שאמרת.

עודד פורר: רק תגיד את השם שלך ומאיפה אתה, לפרוטוקול.

עיסאווי פריג': כולם יודעים שהרפורמה שגויה ואף אחד לא רוצה לקחת את האחריות.

איתן כהן: צהריים טובים, אני איתן כהן ממכבי קרית עקרון.

איתן כהן: אני כבר מתנדב 37 שנה בכדורגל.

איתן כהן: יש לנו קבוצות של ילדים ונערים ובוגרים וכל הדיבור פה, עם כל הכבוד, אנחנו סך הכול מקבלים 7,000 שקל, רק הנסיעה שלי לבוא לפה עלתה כמעט - - -

עודד פורר: 15% מהתקציב הלך.

יואל רזבוזוב: ועוד החניה.

עודד פורר: לא, החניה חינם בלאום.

איתן כהן: וגם חניה, אבל הבטיחו לי חניה חינם.

עודד פורר: יחתמו לך אצל השומרים.

איתן כהן: אז באמת אני מכבד את הפורום הזה והוא טוב, אבל אנחנו יושבים שם בפריפריה, בכל הכנסים והישיבות, אנחנו לא שם, אנחנו לא כל כך מבינים בשר האוצר, הזה, ו - - -

עודד פורר: איך אתה מקבל את הכסף כל שנה?

איתן כהן: עכשיו, בשנתיים האחרונות דרך הטוטו, לפני כן זה היה דרך המרכזים.

איתן כהן: אני חושב שהמרכזים זה לא דבר - - -

עודד פורר: ומה אתה הולך לעשות בשנה הבאה, אתה יודע?

עודד פורר: שנה הבאה זה עוד חודשיים.

איתן כהן: השנה שלנו מתחילה באוגוסט ונגמרת במאי.

עודד פורר: מה קורה בינואר?

יואל רזבוזוב: את השאלה צריך לשאול את המשרד.

עודד פורר: רגע, לא, עזוב, אבל הוא צריך לקבל את הכסף בסוף, הוא צריך לדעת איך הוא מקבל את הכסף.

יואל רזבוזוב: השאלה אם אתם מוכנים להעביר לו, אתם יודעים - - -

עודד פורר: רגע, רגע, אבל הוא צריך לקבל את הכסף בסוף, הוא צריך לדעת איך הוא מקבל את הכסף.

יואל רזבוזוב: השאלה אם אתם מוכנים להעביר לו, אתם יודעים - - -

עודד פורר: רגע, יואל.

איתן כהן: מבחינת המרכזים, כשזה היה דרך המרכזים, ידענו כמה אנחנו אמורים - - -

עודד פורר: אתה מנהל קבוצה?

איתן כהן: לא, יושב ראש.

עיסאווי פריג': הוא בעל הבית.

איתן כהן: אני בעל הבית.

עודד פורר: אז אתה צריך לדעת בינואר, ה-7,000 שקל האלה שאתה מקבל, בינואר איך תקבל אותם?

איתן כהן: דרך הטוטו אנחנו קיבלנו.

עודד פורר: אין דרך הטוטו, נגמר הטוטו.

איתן כהן: נגמר הטוטו, אנחנו לא יודעים.

איתן כהן: אנחנו עכשיו מתפללים לראש המועצה שלנו שיעזור לנו ושהגופים האחרים - - -

עודד פורר: מזל שכבר היו בחירות.

עיסאווי פריג': הוא צריך ללכת לרואה חשבון או לעורך דין, שימלא לך טופס וייתן לו 5,000 שקל.

עודד פורר: אליה, נציג אגף התקציבים, אתה רוצה להגיד משהו או שאתה רוצה לשמוע?

עודד פורר: תודה, איתן.

יורם אורנשטיין: יש פה עוד נציג של אגודה.

עודד פורר: רון.

עיסאווי פריג': אתה יודע מה?

עיסאווי פריג': מצאו עבודה לרואי חשבון, זה טוב.

יואל רזבוזוב: בסדר, אבל זה נדרש.

רון וורוטיצקי: צהריים טובים לכולם, רון וורוטיצקי ממכבי רחובות.

רון וורוטיצקי: אני יכול להצטרף לדברים משום שצריך להבין, רחובות זאת לא פריפריה, אבל עדיין יש אגודה עם אלפי ילדים, והעניין הזה שהכסף מגיע דרך הטוטו בארבע פעימות במשך השנה מייצר לנו איזה שהוא שקט כלכלי, משום שבאמת בקבוצות הקטנות, ואני מחזיק גם טניס שולחן וטניס שדה וכדורסל וכדורסל נשים, וכפי שאתם יודעים, רוב האגודות תלויות או בתקציב עירוני ואם יש מזל יש מעט מאוד נותני חסות והשאר זה הכסף שמגיע מהטוטו.

רון וורוטיצקי: וזה, דרך אגב, הכסף היחידי שהוא יציב.

עודד פורר: כמה כסף אתם מקבלים מהטוטו, בערך?

רון וורוטיצקי: אנחנו נחשבים יחסית אגודה גדולה, אנחנו מקבלים עבור הכדורסל, בסך הכול מעל 300,000 שקל בשנה, בארבע פעימות, וזה גם עבור - - -

עודד פורר: אז כמה תקבל בינואר?

רון וורוטיצקי: בינואר, כרגע, נכון לעכשיו, אני לא אקבל כלום.

עודד פורר: אז איך אתה בונה תקציב לשנה?

רון וורוטיצקי: אנחנו כרגע בחסר ואני מקווה שעכשיו, כשנגמרו הבחירות העירוניות, אז יהיו תמיכות ומענקים, וכסף פרטי ש - - -

עודד פורר: לא, אבל אתה יודע שיש לך בכל שנה סדר גודל של 300,000 שקל מהטוטו.

עודד פורר: מה קורה בשנה הבאה?

עודד פורר: איפה הם בתקציב שלך, ה-300,000 שקל האלה?

רון וורוטיצקי: בשביל זה אני מתקשר אחת ליום לנועם בבוקר ושואל אותו מה קורה, מה קורה עם הכסף.

רון וורוטיצקי: אני שואל אותו: אם ניתקע אתה תיתן לנו הלוואה?

עודד פורר: אז עכשיו, אם אתה צריך לקחת שחקנים או מאמנים או שאתה צריך לשלם שכירות על מתקנים או, לא יודע, או כל מיני דברים כאלה ואחרים מאיזה תקציב אתה עושה את זה?

רון וורוטיצקי: כרגע אנחנו בונים על רזרבות.

רון וורוטיצקי: אנחנו מצליחים לנהל את התקציב שלנו בצורה מאוזנת אז יש לנו מעט מאוד רזרבות וכרגע אנחנו בונים על הרזרבות האלה.

רון וורוטיצקי: ובאמת מחכים, כל יום אני מתקשר לנועם ושואל אותו מה יהיה.

רון וורוטיצקי: אני מאוד חרד מה יהיה - - -

עיסאווי פריג': ראש העיר לא משלך?

רון וורוטיצקי: ראש העיר נותן את מה שהוא חושב לתת, אבל אתה יודע, אני לא יכול לבנות תקציב על מה - - -

עודד פורר: לא, ראש העיר או עירייה נותנת וזה תקציב מעירייה, אבל אם יש לך סעיף תקציבי שאתה יודע שאתה מקבל מטוטו אתה רוצה לקבל את התקציב הזה מהטוטו, אלא אם כן תגיד המדינה שהתקציב הזה נעלם בינואר.

עיסאווי פריג': ואנחנו חודשיים לפני.

עודד פורר: עכשיו אני לא יודע, אם אני אשאל את אגף התקציבים, אם הייתי אומר להם שבינואר הם לא יודעים אם יהיה להם תקציב או לא, איך הם היו מתנהגים.

עודד פורר: אם אתה צריך לנהל תקציב כשאתה לא יודע בינואר אם יהיה לך תקציב או לא.

גיא אטיאס: אבל זו הנחה לא נכונה.

עודד פורר: למה הנחה לא נכונה?

גיא אטיאס: אם אנחנו נוכל להגיב למה שנאמר פה אז נוכל להסביר.

גיא אטיאס: כל ההנחות פה הן לא נכונות.

עודד פורר: אוקיי, אז תיכף נשמע אותך.

גיא אטיאס: אנחנו נשמח להגיב.

עודד פורר: אתה ביקשת, מאיגודי מנהלי מחלקות ספורט?

מוחמד נאסר: איגוד מנהלי מחלקות הספורט בישראל.

עודד פורר: מי שרוצה לדבר שיעביר לי פתק.

מוחמד נאסר: אני גם מנהל מחלקת הספורט בעירייה עראבה צפון.

מוחמד נאסר: כאיגוד וגם כמנהל מחלקת ספורט, שהתנסיתי כבר 38 שנים, עברנו שלוש תקופות של ניסיון בנושא התקצוב של אגודות ספורט.

מוחמד נאסר: התקופה הראשונה הייתה עד 2000, אז היינו מקבלים דרך המרכזים, לא את הכסף, היינו מקבלים את השירות, הכסף היה נכנס למרכז ושם היינו לוקחים או מבקשים את השירות, ביטוח או הסעות או כל מיני שירותים אחרים.

מוחמד נאסר: משנת 2000 התבקשנו להקים עמותת בת והקמנו והייתה ברכה בתקופה הזאת, אבל הפסדנו עשרות אלפי שקלים דמי ניהול שקיבל המרכז.

מוחמד נאסר: התקופה השלישית, מ-2016, החוק החדש, העברת הכספים דרך הטוטו, היא התקופה המבורכת והטובה ביותר לטובת האגודות.

מוחמד נאסר: מהניסיון שלי.

מוחמד נאסר: קודם כל חסכנו עשרות אלפי שקלים דמי ניהול, גם הפכה להיות תחרות בין המרכזים לקלוט חברים חדשים ולהתחלק איתם ברווחים שלהם וזה מאות אלפי - - - לגביי, לעראבה, זה מסתכם ב-100,000 שקל.

מוחמד נאסר: 100,000 שקל זה מאות ילדים ובני נוער שהתווספו למערכת.

עיסאווי פריג': והיום?

מוחמד נאסר: להיום.

מוחמד נאסר: המצב הנוכחי של הרפורמה, ישירות דרך הטוטו.

עודד פורר: מה יקרה לך בינואר?

עודד פורר: אתה יודע להגיד איך זה יעבוד בינואר?

מוחמד נאסר: בינואר, האמת לא, אבל אני מחכה להצעת התקציב של הרשות, הרשות עברה בחירות וחשבים מלווים, אז אנחנו לא יודעים וזו סכנה של קבוצות ומאות בני נוער ברחוב.

עודד פורר: תודה.

עודד פורר: אלון גרנות.

אלון גרנות: מהזווית של האיגודים, אני קודם כל חייב לציין שמשרד הספורט מאוד מתקשר איתנו ומשתף פעולה, מינהל הספורט.

אלון גרנות: אני לא יודע מה המרכזים חווים, אני מניח שדברי אמת ניכרים, אבל התקשורת של האיגודים עם מינהל הספורט היא טובה.

אלון גרנות: הם משתפים איתנו פעולה, מגיבים - - -

עודד פורר: זה לא הדיון.

אלון גרנות: לא, קודם כל - - -

עודד פורר: בסדר, גם איתנו הם משתפים פעולה, הם על הכיפק, אין לי טענות.

עיסאווי פריג': לעשות איזון.

גיא אטיאס: רק דברים רעים אפשר להגיד.

עודד פורר: לא, לא.

עיסאווי פריג': אתה יושב במרומים וצוחק על כולם, גיא.

אלון גרנות: מעבר להיותי יושב ראש איגוד הגולף אני מרכז את כל נושא האיגודים בוועד האולימפי, אז העמדה שאני אציג כרגע היא העמדה של הוועד האולימפי.

אלון גרנות: לנו יש שאלות, לא עמדה.

אלון גרנות: קודם כל מכיוון שמבחן התמיכה היחיד שנידון כרגע הוא מה שנקרא בשפה המקצועית מבחן לובצקי וגם הוא עוד לא נסגר.

אלון גרנות: רק אתמול היה עליו דיון במועצה העליונה לספורט, הוא לא נסגר עדיין.

אלון גרנות: המבחן הזה מחלק את הכספים הענפיים גם לאיגודים וגם לאגודות, אז השאלה הראשונה שעולה, איך יתחלק הכסף?

אלון גרנות: איגוד מסוים שיקבל איקס מאות אלפי שקלים או איקס מיליוני שקלים - - -

יורם אורנשטיין: מה אתה חושב?

אלון גרנות: יורם, אני שואל שאלות, גיא אחרי זה יענה.

יורם אורנשטיין: מה אתה חושב?

אלון גרנות: אני חושב שזו קטסטרופה.

עיסאווי פריג': שנייה, מבחני התמיכה עדיין לא אושרו?

אלון גרנות: רק מבחן תמיכה אחד נידון אתמול, רק אתמול הוצגו ההערות.

גיא אטיאס: הוא יצא לפרסום להערות.

עיסאווי פריג': כן, אבל חודשיים נשאר לך במבחני תמיכה.

עיסאווי פריג': מה קרה?

אלון גרנות: עיסאווי, הדד ליין להערות היה 1 בנובמבר, אתמול היה דיון במדור של המועצה והוצגו כל ההערות למבחני התמיכה, אנחנו לא יודעים מתי הוא ייצא.

עודד פורר: מה עוד?

אלון גרנות: השאלה הראשונה לחבר'ה של גיא זה איך אחרי זה תבוצע החלוקה בין הכספים של האיגודים לכספים של האגודות, כי זה דברים שונים.

אלון גרנות: הדבר השני זה מה יקרה אם האגודות - - -

יורם אורנשטיין: אבל זה לא דברים שונים.

יורם אורנשטיין: זה - - - שמבחן התמיכה - - - הוא אגודה ואיגוד.

עודד פורר: יורם, יורם.

עודד פורר: אי אפשר לעצור אותך, הא?

עיסאווי פריג': אבל אין מבחני תמיכה.

אלון גרנות: השאלה השנייה שיש לנו, כאיגודים, מכיוון שרוב האיגודים עובדים ביחד עם האגודות, מה יקרה עם האגודות, גם אם יועברו הכספים לטוטו וגם אם הטוטו יצטרך לחלק את הכספים, מכיוון שהכספים האלה מחולקים מתקציב המדינה האם אגודות שלא יעבירו אישור ניהול תקין עד סוף פברואר 2019 יוכלו להמשיך לקבל כספים גם אם זה דרך המרכזים?

אלון גרנות: אם לא, גם הוראת השעה הזאת לא פותרת שום בעיה, כי אגודות שלא יהיה להן אישור ניהול תקין עד סוף 2019 דינן לא לקבל כספים - - -

עודד פורר: משרד הספורט יתייחס לזה.

אלון גרנות: אוקיי, אני אמרתי, אני מעלה את השאלות המקצועיות.

עודד פורר: לא, בסדר גמור, העלית נקודה, הלאה.

אלון גרנות: הדבר השלישי זה מקורה עם כספים שעד היום הועברו לאיגודי הספורט מהטוטו והם לא חלק ממבחן התמיכה של לובצקי, כספים כמו הכספים של אתנה, כספים כמו כספי שיטור.

אלון גרנות: עליהם לא שמענו שום התייחסות, עד היום אין מבחן תמיכה, לא יכולנו להעיר על מבחני תמיכה ואנחנו לא יודעים איפה הכספים האלה.

עודד פורר: גיא, אתם מפריעים לי שם.

אלון גרנות: לחזור על מה שאמרתי עכשיו?

עודד פורר: לא, תמשיך.

אלון גרנות: אנחנו חייבים תשובות על זה כי איגודים צריכים בחודש הקרוב לאשר את התקציבים של 2019, אין לנו שום יכולת לאשר, לאף איגוד היום בישראל אין יכולת אמיתית לאשר את התקציב שלו ל-2019.

עודד פורר: ברור.

אלון גרנות: אני מזכיר לכם שזו שנה לפני שנה אולימפית.

אלון גרנות: השאלה הבאה שלנו זה מה דינן של המלגות לחברי הסגלים האולימפיים החל מתחילת 19', גם עם זה יש סיפור.

אלון גרנות: גם המלגות של הספורטאים האולימפיים - - -

עודד פורר: השאלה ברורה.

אלון גרנות: השאלה האחרונה.

אלון גרנות: זה לא שאלה, זו אולי המלצה.

אלון גרנות: בעקבות מה שהמנכ"ל אמר פה, יכול להיות שהפתרון, באמת מכיוון שהמשרד נשמע כאילו הוא ערוך מאוד לנושא המתקנים, שכל נושא המתקנים יקודם על ידי המשרד וכל גופי הרוחב, כולל הוועד האולימפי, כולל האיגודים, הכול יישאר בהוראת שעה בשנתיים הקרובות עם הטוטו ולא רק האגודות.

אלון גרנות: הפרדה בין האיגודים לאגודות היא בור, היא בור שכולנו ניפול לתוכו.

עיסאווי פריג': זה נכון, אני מסכים איתך.

עודד פורר: תודה.

עודד פורר: יש פה בקשות של עוד ראשי איגודים, אני רק מבקש, אם זה דברים נוספים על מה שנאמר, כי אני באמת רוצה לשמוע באריכות את משרד הספורט ואת אגף התקציבים.

עודד פורר: איגוד השחייה.

30820: קודם כל אני מברך על הדיון הזה ומודה לחברי הכנסת.

30820: צריכים להבין שאנחנו פה כולם בשולחן הזה למען אותה מטרה, הבעיה היא שהצדדים מתנהלים בצורה שונה.

30820: אני כיושב ראש איגוד השחייה, שהוא איגוד גדול במדינת ישראל, אחראי על הרבה מאוד נתונים בתוך התקציב שאני צריך לנהל אותו, כמו חתימה על חוזים עם מאמנים זרים, מאמנים ישראליים, פיתוח תכניות.

30820: אני היום נמצא במצב שיש מצב שאני צריך למכור כליה כדי להמשיך את התכניות האלה והכליה שלי לא שווה כל כך הרבה כסף.

30820: אנחנו נמצאים בתחושה ותעוקה, ממש בתחושה שב-1.1 לא נוכל להמשיך את התכניות שלנו, התכניות המדהימות של הרבה מאוד איגודים, במיוחד של איגוד השחייה.

30820: מה שאני מבקש, אני מבקש לחשוב להשאיר את חלוקת הכספים כפי שהייתה עד עכשיו דרך הטוטו, יש שם צוות מצוין, אנשים נפלאים שעושים את העבודה שלהם בצורה נהדרת וחבל להרוס את זה.

30820: לדעתי, איך שאני רואה את הדברים, למרות הרצון המדהים של מינהל הספורט, יש קשיים שהם לא יצליחו להתמודד איתם.

30820: יש לי עוד שאלה אחת, לגבי קרן המתקנים.

30820: אני מצטרף ליורם, רק אני רוצה לתקן, אתה אמרת 300 שנה אחרי אירופה, אני אומר שאנחנו בערך 200 שנה אחרי צ'צ'ניה ולא אחרי אירופה.

30820: אני לא יודע כמה יודעים מה קורה, הנושא הזה של המתקנים הוא העתיד של הספורט הישראלי ואם לא נצליח להשתלט עליו ולפתח אותו אנחנו לא נצליח לעשות ספורט בישראל.

30820: תודה רבה.

עודד פורר: איגוד הפוטבול האמריקאי בישראל.

אהוד שרון: שאלה אחת.

אהוד שרון: השאלה היא מאוד מאוד פשוטה, מה עושה אגודה שלא יושבת תחת מרכז.

אהוד שרון: בפוטבול, מה לעשות, יש עכשיו כמה אגודות שמצטרפות למרכזים ויש עדיין אגודות שלא, כל אחד והבחירה שלו.

יורם אורנשטיין: תצטרפו - - - הכי טוב.

אהוד שרון: אני בטוח שכולם ישמחו לקבל אותם, כי הענף בצמיחה, ועדיין אני שואל מה הן עושות והן אגודות קטנות, זה לא אגודות גדולות.

עודד פורר: שאלה טובה.

עודד פורר: היום הן מקבלות מהטוטו באופן ישיר?

אהוד שרון: ישירות.

אהוד שרון: בהחלט.

אהוד שרון: מה הן עושות אם אין להן, כי זה בדיוק ה-7,000 שקל, רק שהן לא יושבות אצל מרכז.

קריאה: הם לא יקבלו כלום.

אהוד שרון: הם לא יקבלו כלום, זה גם מה שאני יודע.

עודד פורר: שאלה טובה.

עודד פורר: תודה.

עודד פורר: מי רוצה קודם, משרד הספורט או משרד האוצר?

יוסי שרעבי: גיא, תן תמונה.

קריאה: גיא, הוא גם זה וגם זה.

עודד פורר: הוא אדריכל הניצחון, כן.

גיא אטיאס: לא אדריכל ולא ניצחון.

גיא אטיאס: קודם כל בואו רגע ניתן את הנתונים.

גיא אטיאס: יוסי כבר אמר אותם, רק בוא נרד רגע לרזולוציות יותר נמוכות.

גיא אטיאס: מבחני התמיכה, קודם כל כולם, תיכף אני אגיד איזה לא, למעט מרכזי הספורט ולמעט מניעת אלימות בספורט ולמעט פרחי ספורט, שתיכף אני אענה על כל אחד, כל מבחני התמיכה באוויר.

גיא אטיאס: גם האיגודים וגם האגודות, מה שקורה - - -

עודד פורר: מה זאת אומרת באוויר?

עודד פורר: בוא רק שתגיד לי את הסטטוס, למה הכוונה באוויר?

גיא אטיאס: אני אסביר.

גיא אטיאס: זה אומר שמבחני התמיכה האלה - - -

קריאה: גופי הרוחב?

גיא אטיאס: גופי הרוחב גם באוויר.

קריאה: אבל אמרו שיש שם טעויות.

גיא אטיאס: חברים, מבחני תמיכה, כמה באוויר, אנחנו לא משנים אותם, הם כמות שהם, כמו שהיו במועצה להסדר ההימורים.

קריאה: הסכומים שם הם סכומים הרבה יותר - - -

גיא אטיאס: הסכומים, אני תיכף אענה.

עודד פורר: הוא מדבר, אם יהיו לכם שאלות, אני אתן גם אפשרות לשאול את השאלות.

קריאה: אלה סכומים שאי אפשר לחיות איתם.

גיא אטיאס: אני רוצה רק להפריד, בוא נפריד בין הסכומים, זה דיון אחד, לגבי מבחן תמיכה בתוקף והאם אפשר להגיש.

גיא אטיאס: מבחן התמיכה פתוח, ניתן להגיש, הבקשות מגיעות למשרד, הם בוחנים אותם ואז אנחנו נותנים מענה.

קריאה: גיא, אתנה פתוח.

גיא אטיאס: אמרתי - - - תיכף, אתנה, תן לי ברשותך, אני אענה ואתנה גם תחת לובצקי.

עודד פורר: גיא, גיא.

עודד פורר: גיא, אתה צריך לענות לי, לא לו.

עודד פורר: הם יקבעו איתך פגישה, תדבר איתם חופשי, אין בעיה, אנחנו זימנו פה אתכם להבין מה קורה.

עודד פורר: כשאתה אומר מבחני תמיכה פתוחים באוויר, אל"ף, תסביר מה הכוונה מבחינת הסטטוס שלהם, האם הם אושרו באופן סופי על ידי משרד המשפטים, או האם יש הליך בירוקרטי שהם עוד צריכים לעבור.

עודד פורר: זה אחת.

עודד פורר: דבר נוסף, מה שאני לא בטוח שכל מי שפה יודע, האם הבהרתם לכל אלה שחושבים להגיש למבחני התמיכה שגם אם הם רואים היום בתקציב מעט כסף הם יכולים להגיש על הרבה כסף, והאם הם יודעים שאם יוסיפו אחר כך כסף במבחני התמיכה והם לא ביקשו אותו הם לא יוכלו לקבל אותו.

גיא אטיאס: למעט האגודות, כולם עובדים עם המדינה, גם הוועד האולימפי מכיר ועובד עם המדינה.

עודד פורר: לא, הם אחר כך לא מגישים ואז אתה לא יכול לתת להם.

יוסי שרעבי: נכון, צודק - - - הם לא יכולים.

גיא אטיאס: קודם כל, כבוד היושב ראש, רק לחדד, כל המבחנים שהיו במועצה להסדר ההימורים, על פי החוק כתוב בחוק שיש הארכה שאפשר לתת את אותם מבחנים, הם בתוקף.

גיא אטיאס: קודם כל כל המבחנים בתוקף.

גיא אטיאס: זה כתוב בחוק, יש בחקיקה סעיף מפורש בדיוק לסוגיה הזאת ולכן כל המבחנים הם בתוקף.

גיא אטיאס: המשרד היה צריך לבצע מספר שינויים.

גיא אטיאס: לגבי המרכזים, המבחנים לא פורסמו כי המרכזים פה בדיון עדיין עם המשרד לגבי המבחנים ואנחנו הבטחנו להם שעד שלא נגמור את הסוגיות הפתוחות בינינו לא נפרסם את מבחן התמיכה.

גיא אטיאס: לגבי המבחן של איגודים ואגודות.

גיא אטיאס: נעשו התאמות ושינויים קלים.

גיא אטיאס: אני כבר אומר פה שאחרי הערות הציבור שקיבלנו הבנו, בגלל לוחות הזמנים, שאנחנו לא נצליח ואנחנו נשאיר את אותם מבחנים של איגודים ואגודות כפי שהיו, עם תיקונים קלים, במועצה להסדר ההימורים.

גיא אטיאס: הם בתוקף והיה דיון - - -

עודד פורר: מה זאת אומרת במועצה?

עודד פורר: תשאיר אותם במועצה להסדר ההימורים?

גיא אטיאס: לא.

גיא אטיאס: כפי שהם היו במועצה להסדר ההימורים.

גיא אטיאס: כך שכולם יכולים להגיש.

עודד פורר: אוקיי.

גיא אטיאס: עכשיו לנושא האגודות, עלתה פה הסוגיה.

גיא אטיאס: המבחן הוא מבחן ענפי, מי שממלא את הבקשה זה האיגוד.

גיא אטיאס: כך זה היה, כך זה גם יהיה.

גיא אטיאס: ברגע שהאיגוד ממלא את כל הבקשה הכסף מחולק ברמה הענפית בין כדורגל, כדורסל, כדוריד, טניס, טניס שולחן.

גיא אטיאס: כלומר קודם כל הכסף מחולק ענפי ואחרי שהוא חולק ענפי הוא מחולק בין ההתאחדות לבין האגודה.

גיא אטיאס: ההתאחדות, תלוי אם זה ענף קבוצתי או אישי, האחוז נקבע כתוצאה מזה.

גיא אטיאס: אם זה ענף קבוצתי, 35% הולך להתאחדות, השאר הולך לאגודות

יוסי שרעבי: כמו שהיה.

גיא אטיאס: אותו דבר.

גיא אטיאס: עכשיו, מה שקורה באגודות, זה מחולק פר הביצועים של האגודה.

גיא אטיאס: מה שאנחנו מתכוונים ומה שהמנכ"ל אמר, אנחנו מביאים לחקיקה את זה שבעצם בנושא האגודות ימשיכו להיות משולמים תחת המועצה להסדר ההימורים, משמע שאחרי שיגישו לי את כל הבקשות, האיגוד צריך להגיש את כל הבקשות עד סוף ינואר, אנחנו נשב בוועדות אצלנו ו - - -

עודד פורר: אז למה לא לעשות את זה אגודות ואיגודים?

גיא אטיאס: כי בסוף המבחן הוא ענפי, ככה לובצקי עבד.

גיא אטיאס: אין שינויים.

גיא אטיאס: לובצקי עבד גם לפני החקיקה וגם עכשיו החלוקה בספורט היא ענפית.

גיא אטיאס: אחרי שהיא ענפית היא מחולקת בין האגודות לבין האיגוד, בכל ענף.

גיא אטיאס: לכן האיגודים יקבלו את הכסף, כפי שהם קיבלו עד היום מהמדינה, המועצה להסדר ההימורים תקבל את הטבלה ותשלם לאגודות באותה מתכונת שהיא שילמה, כאשר כבר הגענו להבנות בינינו לבין החשב הכללי.

גיא אטיאס: כולם אומרים אישור ניהול תקין, אישור ניהול תקין, יושבים פה נציגי חשב הכללי, הועתק בדיוק כפי שהוא היה במועצה להסדר ההימורים, עד ה-31 בדצמבר.

גיא אטיאס: כלומר גם הסוגיה הזאת נפתרה המרכזים מכירים את זה בדיונים, הם היו חלק מהדיונים - - -

יוסי שרעבי: 31 בדצמבר של השנה העוקבת.

גיא אטיאס: של השנה לאחר מכן.

גיא אטיאס: כלומר הוצאתם - - -

קריאה: אבל רק בשנתיים הראשונות.

גיא אטיאס: אני מדבר על השנתיים הראשונות.

גיא אטיאס: לאחר מכן יש מתווה מדורג, שגם הוא הוצג למרכזים.

עיסאווי פריג': אפשר לקבל את הנוסח של המתווה?

גיא אטיאס: יש את המתווה המדורג, הוא הוצג למרכזים.

עיסאווי פריג': המתווה הוצג?

גיא אטיאס: כן.

גיא אטיאס: קודם כל אתם, הוועדה, תקבלו.

גיא אטיאס: אין פה סימן שאלה.

גיא אטיאס: לכן כל מה שאנחנו באים ואומרים, למעט המרכזים, שזה מבחן תמיכה שאנחנו הבטחנו למרכזים שעד שלא נגמור איתם את ההבנות לגבי כל הנוסח במבחני התמיכה לא נפרסם, ואנחנו עומדים בהסכמה ואנחנו לא מפרסמים.

גיא אטיאס: לגבי האיגודים והאגודות, הכול נמצא בחוץ.

גיא אטיאס: מה שעוד לא נמצא בחוץ זה אלימות בספורט.

גיא אטיאס: אני לא אפרט למה האלימות בספורט כרגע לא נפתח, אלה סוגיות שמי שבעצם קיים את המבחן של ההגינות בספורט זה היה רק המשרד.

גיא אטיאס: אנחנו לא עושים את זה, כי יש בעיה עם מבחן התמיכה ואנחנו מטפלים בה ואנחנו מתקנים לגבי פרחי ספורט.

גיא אטיאס: וגם זאת סוגיה, פרחי ספורט, מי שמכיר, זה היה לתקופה.

גיא אטיאס: התקופה נגמרה.

גיא אטיאס: במסגרת ההסכם התקציבי שלנו מול אגף התקציבים הגענו להבנה שאת אותו תקציב אנחנו שומרים, רק אנחנו צריכים להציג את השינוי בתכנית שלא יהיה פרחי ספורט.

גיא אטיאס: בימים אלה אנחנו קבענו עם אגף התקציבים, אנחנו הולכים להציג להם תכנית חדשה ואחרי שהתכנית הזו תאושר על ידי אגף התקציבים אותו סכום כסף יחולק, רק במתכונת שונה.

גיא אטיאס: כלומר אם אני - - -

קריאה: אני יושב בוועדה הזאת, זה הרבה כסף.

גיא אטיאס: מי שיושב בוועדה - - -

עודד פורר: סליחה, אל תענה לו.

גיא אטיאס: לא עונה.

גיא אטיאס: כלומר גם פרחי ספורט שיצא לדרך, הוא היה קצוב בזמן, הזמן נגמר בלי קשר לרפורמה.

גיא אטיאס: בלי קשר לרפורמה הזמן נגמר וכשהזמן נגמר בתכנית שתוקצבה יש דיון האם ממשיכים את התקציב, האם עוצרים, האם - - -

עודד פורר: מתי נגמר הזמן של התכנית?

גיא אטיאס: עכשיו, בספטמבר האחרון.

עודד פורר: ומה הכוונה שלכם?

גיא אטיאס: הכוונה להכין תכנית, הכנו תכנית חדשה.

יוסי שרעבי: בינואר תראו את המתכונת החדשה.

גיא אטיאס: הכנו תכנית חדשה.

גיא אטיאס: יוסי, אם אתה רוצה אתה יכול להאריך.

יוסי שרעבי: לא - - -

גיא אטיאס: יש תכנית חדשה שמינהל הספורט עמל ועשה ביחד עם גורמים מסוימים, התכנית הזאת הוצגה להנהלת המשרד, קיבלה את ברכת הדרך של הנהלת המשרד, בימים אלה היא תוצג לאוצר, ברגע שהיא תוצג לאוצר היא תצא לשטח.

גיא אטיאס: כלומר גם פרחי ספורט לא נעצרה כתוצאה מהרפורמה.

יוסי שרעבי: התכנית החדשה מתואמת עם האיגודים.

קריאות: עם מי?

קריאות: עם איזה איגודים?

עודד פורר: כל האיגודים חוץ מאלה שיושבים פה, יוסי.

יוסי שרעבי: חוץ ממי שאמר לא כל השאר מוסכמים.

קריאה: יוסי, באיזה איגודים?

קריאה: באמת, הוועד האולימפי לא יודע, אנחנו - - -

עודד פורר: סליחה.

עודד פורר: אני אתן לך תיכף.

גיא אטיאס: זה לגבי השוטף.

גיא אטיאס: כל השיטור והסדרנות, כל הדברים האלה פתוחים במערכת, הקולות קוראים בחוץ.

גיא אטיאס: לגבי המתקנים.

גיא אטיאס: סוגיה מאוד כואבת וקריטית וגם בה חשוב לגעת.

גיא אטיאס: הנושא הזה, קודם כל יוסי אמר, נקלטו שלושה עובדים, אפשר לבדוק את זה, נאור, זה לא מסובך.

גיא אטיאס: אפשר לבדוק, שלושה עובדים נקלטו מתוך שישה עובדים.

נאור גלילי: למה אתה אומר נאור?

גיא אטיאס: כי אתה אמרת שאתה לא יודע מי נקלט.

נאור גלילי: אני?

נאור גלילי: לא דיברתי - - -

גיא אטיאס: אז סליחה, יורם.

נאור גלילי: אני לא דיברתי.

גיא אטיאס: אז אני מתנצל.

עודד פורר: עיסאווי שאל על העובדים.

עיסאווי פריג': אני שאלתי אם יש - - -

גיא אטיאס: מתנצל.

עיסאווי פריג': אני אני אני.

עודד פורר: כל פעם שאתה אומר שם של מישהו אתה מרים פה עכשיו עוד איזה שלוש דקות של דיבורים.

גיא אטיאס: טוב, בכל מקרה, בימים אלה המשרד נערך לצאת לקולות קוראים, אנחנו כבר ממש בפיין טיונינג של שלושה קולות קוראים של הקרנות השוטפות, הם יוצאים ממש עכשיו.

גיא אטיאס: יש כנס ב-20 בנובמבר, שאנחנו נסביר ונתדרך איך מגישים.

גיא אטיאס: אין ברמה העקרונית שום הבדל בין ההגשה שהייתה למועצה להסדר ההימורים לבין ההגשה שתהיה למשרד, אבל זה כן תהליך שהוא קצת שונה בין מרכב"ה לבין זה, אנחנו עושים תדריך ב-20 בנובמבר, אנחנו משאירים את הקולות קוראים האלה פתוחים עד סוף ינואר בכוונה.

גיא אטיאס: בדרך כלל ב-1 בינואר זה היה אמור להיסגר, אנחנו ביקשנו הארכה לעוד חודש כדי שהגופים ילמדו, כי זה רשויות.

גיא אטיאס: רוב המתקנים נעשים ברשויות, מעט מאוד מתקנים עובדים לפי 3א, שזה גופים אחרים.

גיא אטיאס: לגופו של עניין, עד 30 בינואר יוגשו כל הבקשות לקרנות השוטפות.

גיא אטיאס: יש לנו פה את כל לוח - - - של כל קרן וקרן שנפתחה במועצה להסדר ההימורים, מתי היא תיפתח.

גיא אטיאס: כולן נפתחות עד הרבעון הראשון של שנת 2019.

גיא אטיאס: כל הקרנות.

גיא אטיאס: אני גם לא מכיר מקרה שכל הקרנות נפתחו, גם המועצה להסדר ההימורים, כולם עד הרבעון הראשון.

גיא אטיאס: אני חושב שחלק מהקרנות נפתחו - - -

עיסאווי פריג': כמה זה, 150 מיליון?

גיא אטיאס: לא, 265 מיליון ויש עוד הבטחה - - -

יוסי שרעבי: לא, 265 נכון לרגע זה, אבל אנחנו - - -

גיא אטיאס: לא, 265 כרגע מוחזקים ביד.

עיסאווי פריג': אמרו 265 מיליון שיושקעו במתקנים בשנת 2019.

גיא אטיאס: השנה בהרשאות לכל הפחות, יש עוד הבטחה של האוצר לגבי אולמות.

גיא אטיאס: אני לא אפרט אותה פה בוועדה, ברגע שנגיע לוועדה לתיק מוצר, מרגע שנבנה תיק מוצר שהוא קצת שונה, הוא קצת יותר דומה למה שקורה באירופה, כנראה יהיו עוד 200 מיליון שקל לטובת אולמות.

גיא אטיאס: גם זה אנחנו נגמור בשנה הנוכחית.

גיא אטיאס: אני יכול לפרט את כל לוח - - -, אני יכול לשלוח את הוועדה, אני יכול לשלוח את זה לכל החברים.

גיא אטיאס: כלומר מבחינת המשרד, רק אני אסכם - - -

עיסאווי פריג': - - - מבחני התמיכה והמתווה, אם אפשר.

גיא אטיאס: אני רק אסכם.

גיא אטיאס: מבחינת המשרד, יושב פה ראש מינהל הספורט, אתם יכולים לשאול אותו ואת הצוות שלו, אתם יכולים לשאול את המנכ"ל, אנחנו עובדים שעות, השקענו לטובת הנושא הזה לא מעט עבודה, כל המשרד מגויס לטובת הנושא.

גיא אטיאס: אני יכול להגיד שבתפקיד שלי אני אמור לעשות פעולות מסוימות, אני עושה אולי יותר מ-20% ממה שהייתי צריך לעשות ו-80% אנחנו מגויסים לפרויקט הזה.

עודד פורר: אז מה קורה בשאר הדברים במשרד?

גיא אטיאס: עובד, יש עוד עובדים, אתה יודע, האצלת סמכויות.

עודד פורר: אה, לא, אני נהייתי מוטרד עכשיו מהמשרד.

יוסי שרעבי: מה שהם לא עושים מתגלגל למנכ"ל.

עודד פורר: הבנתי.

גיא אטיאס: כבוד היושב ראש, אם אתה רוצה אני אשמח שתעזור לי בכוח אדם.

גיא אטיאס: אבל לגופו של עניין, אנחנו חושבים שהרפורמה הזאת כן - - -

עודד פורר: שלושה עובדים שאתה מגייס לקרן המתקנים.

גיא אטיאס: שלושה מתוך שישה, סך הכול תקנים שהמשרד קיבל.

יוסי שרעבי: קיבלנו גם מהמטה יועץ משפטי.

גיא אטיאס: קיבלנו גם מהמטה יועץ משפטי, גם לחשבות, קיבלנו תקנים, אין לנו שום תלונה לאגף התקציבים, מבחינת התקינה אנחנו מסודרים, זה רק תהליכים חיצוניים.

קריאה: אל תגזים, גיא.

עודד פורר: תודה.

גיא אטיאס: אני אשמח לענות על עוד שאלות, במידה שיש.

עודד פורר: חבר הכנסת רזבוזוב.

יואל רזבוזוב: עוד פעם, אני מנסה להקשיב פה לכל הצדדים.

יואל רזבוזוב: בסך הכול המשרד באמת נותן תשובות טובות, אבל הבעיה שאני רואה את הצד הזה, הם פעורי פה, הם - - -

עודד פורר: הם לא מכירים את התשובות.

יואל רזבוזוב: כנראה הם לא שותפים.

גיא אטיאס: הקולות קוראים באוויר, זה לא תלוי בנו.

יואל רזבוזוב: אז אני לא מצליח להבין, כי - - -

קריאה: איפה באוויר?

קריאה: תגיד לי, 370 מיליון שקל, אנחנו לא חלק מזה?

גיא אטיאס: תעצרו.

גיא אטיאס: שנייה.

גיא אטיאס: זה אותם מבחנים שהיו בעבר.

עודד פורר: שנייה, גיא, גיא.

קריאה: אבל באמת, גיא, זה עניין מקצועי.

עודד פורר: גיא, אל תענה.

עודד פורר: אני מסכים איתך, יואל, אני אתייחס לזה גם בהמשך.

עודד פורר: גילי לוסטיג.

גלעד לוסטיג: תודה.

גלעד לוסטיג: אני לא רוצה לחזור על דברים שאמרו קודמיי, אני רק אוסיף, אחרי ששמעתי את גיא, כמה דברים שחייבים לשים אותם על השולחן.

גלעד לוסטיג: אחת, הנושא של הקול קורא לגופי הרוחב.

גלעד לוסטיג: הסכומים שהוקצו שם הם סכומים שאין באפשרותנו לעמוד בהם.

גלעד לוסטיג: הסכום הכולל לכל גופי הרוחב זה סכום שרק הוועד האולימפי קיבל ממועצת ההימורים, אנחנו 18 חודש לפני המשחקים האולימפיים, 24 ביולי 2020, באוגוסט בטוקיו, ואנחנו לא יכולים לקבל - - -

קריאה: תן מספרים.

גלעד לוסטיג: המספר הוא, של כל גופי הרוחב שכתוב במסמך שהוצג, זה 14 מיליון שקל, שזה סכום מצחיק ואנחנו לא יכולים לעמוד בו.

גלעד לוסטיג: זו נקודה אחת שצריך לשים על השולחן.

גלעד לוסטיג: אנחנו צריכים להתכונן לשנת התקציב הבאה ואנחנו לא יכולים להיערך ככה.

גלעד לוסטיג: אחת.

גלעד לוסטיג: שתיים, הנושא שאלון דיבר עליו על המלגות.

גלעד לוסטיג: את המלגות מנהלת קרן משותפת של משרד הספורט, של מועצת ההימורים ושל הוועד האולימפי.

גלעד לוסטיג: היא עובדת הרבה שנים, זה קרן הקדש שמנוהלת עצמאית, ואנחנו לא מוכנים שהקרן הזאת לא תמשיך לפעול כמו שהיא עד היום כי אני לא מוכן שספורטאים אולימפיים לא יקבלו ב-15 בינואר את המלגה החודשית שלהם שתאפשר להם להתאמן כמו שצריך.

גלעד לוסטיג: כשאני שומע את התכניות האלה, לעשות את זה עכשיו, להעביר את זה לווינגייט, כשאנחנו יודעים איך וינגייט נראה עכשיו ושכל שרשרת הניהול שלו איננה, זה מעשה בלתי אחראי בעליל.

גלעד לוסטיג: הנושא האחרון זה התכנית ששמענו עכשיו.

גלעד לוסטיג: אנחנו ישבנו אצל ראש מינהל הספורט, עופר בוסתן, בישיבה על פרחי הספורט, איך לתקן את פרחי הספורט, איך להוסיף שם את העתודה ההישגית שתטפל בצרה הכי קשה בספורט הישראלי, זה דור העתיד הזה, שהיום הוא נעשה ספורט לעשירים.

גלעד לוסטיג: איך לתת לכל הספורטאים האלה, דיברנו על זה פה בוועדה, ל-15 עד 21, לילדים האלה, לנערים האלה, אפשרות להתאמן בפריפריה וכל הסיפור הזה וזה היה השינוי שהומלץ במינהל הספורט, יוזמה יפה מאוד של עופר בוסתן, ופתאום אני שומע שיש תכנית אחרת.

גלעד לוסטיג: מאיפה היא מגיעה?

גלעד לוסטיג: איפה היא יודעת?

גלעד לוסטיג: זה כמו שהיה עם הטוטו, פתאום אנחנו מקבלים איזה בום ואנחנו צריכים איכשהו להסתדר איתו.

גלעד לוסטיג: חבר'ה, זה לא הולך ככה, יש פה - - -

עודד פורר: תודה.

עודד פורר: עיסאווי, שאלה, ואז אני רוצה שתענה לו, גיא.

עודד פורר: אתה או עופר, מי שאתם רוצים.

עיסאווי פריג': גיא, שמעתי, אתה מדבר כל כך יפה, מה זה כיף, כיף לשמוע.

עיסאווי פריג': אתה יושב במשרד הספורט, גיא החשב, מדבר - - -

גיא אטיאס: לא חשב.

גיא אטיאס: כבוד חבר הכנסת עיסאווי, אני לא חשב.

עיסאווי פריג': אתה יושב לי במרום.

עיסאווי פריג': אני פשוט מאוד מנסה לשחזר את הימים היפים של לימור.

עיסאווי פריג': ב-2013 ועכשיו, ידידנו הזכיר את פרחי הספורט, אושר תקציב של 371 מיליון לתקציב פרחי הספורט לחמש שנים.

עיסאווי פריג': רק תענה לי מספרית, שהחבר'ה ישמעו.

עיסאווי פריג': עברו חמש שנים, השנה נגמרת, כמה מה-371 נוצל?

עיסאווי פריג': תענה לי, במספר.

גיא אטיאס: 320.

עיסאווי פריג': אתה מוקלט.

גיא אטיאס: אני מוקלט.

עיסאווי פריג': 320 מתוך ה - - -

גיא אטיאס: בין 300 ל-320.

עיסאווי פריג': בין 300 ל-320 נוצל מתוך ה-371.

עיסאווי פריג': ומה עם היתרה?

עיסאווי פריג': 50 מיליון.

עיסאווי פריג': מה איתם?

עודד פורר: נשאר בין 51 ל-71, איפה הם?

גיא אטיאס: מחולק לקבוצות קיימות.

עיסאווי פריג': זה אני לא מבין.

גיא אטיאס: כן.

עופר בוסתן: 96 מיליון מתוך התכנית - - -

עיסאווי פריג': לא שומעים, עופר.

עופר בוסתן: 96 מיליון מתוך התכנית של הפרחים הוקצה לקבוצות קיימות על מנת לסייע לקבוצות קיימות.

עופר בוסתן: ביצענו שנתיים ואנחנו מבצעים - - -

עיסאווי פריג': אני יכול לקבל את הרשימה של הקבוצות הקיימות?

עיסאווי פריג': אני מבקש את זה.

גיא אטיאס: כן.

עופר בוסתן: תקבל.

עיסאווי פריג': תן לי.

עיסאווי פריג': יש לי נתונים אחרים, עופר.

יוסי שרעבי: אתם נותנים לו תחושה כאילו הכסף לא נוצל.

עיסאווי פריג': כן.

עופר בוסתן: נוצל, כל הכסף - - -

יוסי שרעבי: זו לא הצגה נכונה, אתם מטעים אותו.

גיא אטיאס: הוא שאל עד עכשיו.

יוסי שרעבי: לא, אבל, גיא, תבין את השאלה שלו.

יוסי שרעבי: הוא צעד אחד קדימה, תהיה גם אתה צעד אחד קדימה.

עודד פורר: הוא רוצה לדעת האם תבצעו את כל ה-371.

גיא אטיאס: נבצע.

עודד פורר: זאת הייתה השאלה.

עיסאווי פריג': בדיוק.

קריאה: אדוני היושב ראש, בקשר לאתנה - - -

עודד פורר: תיכף.

עיסאווי פריג': גיא, אני מבקש לקבל, בעניין פרחי הספורט בלבלת אותי.

עיסאווי פריג': אמרת בין 300 ל-320 נוצל.

עיסאווי פריג': היתרה, אני לא יודע איפה היא ולאן הלכה.

עיסאווי פריג': עופר השלים אותך, אמר ש-96 מיליון הלכו לקבוצות קיימות.

גיא אטיאס: עדיין לא הלכו כולם.

יורם אורנשטיין: עכשיו רק השנה השנייה והשנה השלישית לא קיים.

עופר בוסתן: עכשיו אנחנו עושים את השלישית והוא שם.

יורם אורנשטיין: עכשיו מחלקים את השנה השנייה.

יורם אורנשטיין: דובר על 32 לשלוש שנים, בשנה שעברה חילקו 32, השנה מחלקים 22 ושנה שלישית, אף אחד לא יודע מה יהיה איתה.

עיסאווי פריג': כי היא נגמרת מעבר לחמש שנים.

יורם אורנשטיין: אלה הפערים כרגע.

עיסאווי פריג': אז אנחנו רוצים מעקב.

עודד פורר: בסדר.

עודד פורר: אני רוצה, גיא, תשובה קצרה לעיסאווי, אני רוצה שתתייחס למה שנשאלת על קרן אתנה ואז אני רוצה לתת לאגף התקציבים.

גיא אטיאס: טוב.

גיא אטיאס: כמו שנאמר על ידי ראש מינהל הספורט, בימים אלה אנחנו הולכים להאריך את מבחן התמיכה לקבוצות קיימות ואז כל היתרה תחולק ל-371.

גיא אטיאס: האם השאלה האם התכנית מיצתה את כל ה-371? לא.

קריאה: מבחן אתנה - - -

גיא אטיאס: אבל הוא לא דיבר על אתנה.

עודד פורר: אתנה זו השאלה הבאה.

גיא אטיאס: 371, אחרי שאנחנו נכניס את מבחן התמיכה שנגמר לתוקף רק בנושא של קבוצות קיימות, כל הכסף ימוצה ויחולק לקבוצות הקיימות, אנחנו נעביר את הרשימה של היתרה.

עיסאווי פריג': איך זה קשור למבחן התמיכה?

עיסאווי פריג': זה מ-2013 אושר, אושר על פי מבחני תמיכה וזה.

גיא אטיאס: עיסאווי, מבחן תמיכה, נכון, המשרד עצר בגלל שהתכנית נגמרה.

גיא אטיאס: את היתרה, רק חלק אחד מכל הפרחים הולך להיות ממומש, שזה קבוצות קיימות.

גיא אטיאס: בימים אלה אנחנו מפרסמים ורק החלק הזה יחולק.

גיא אטיאס: יש עוד דברים נוספים בתוך כל הדבר הזה, רק היתרה, כפי שנאמר על ידי - - -

עיסאווי פריג': גיא, זה אמור להיות מחולק עד סוף 2018.

גיא אטיאס: אז זה לא יחולק עד סוף - - -

עיסאווי פריג': זו תכנית חומש.

גיא אטיאס: אז אמרתי שזה לא יחולק עד סוף - - -

עיסאווי פריג': ב-2019 אני מבקש תקציבים אחרים.

גיא אטיאס: אז אמרתי שזה לא יחולק עד סוף 18', זה יחולק גם ב-19'.

עיסאווי פריג': אז זה כישלון.

גיא אטיאס: אני לא יודע, אם מתוך 371 הוצאנו 320 ואת השאר נוציא ב-19' זה כישלון?

גיא אטיאס: אז כן.

עיסאווי פריג': זה כישלון.

עיסאווי פריג': ידידי, זה מיועד לחמש שנים.

עודד פורר: ב-19' אתה כבר היית צריך לחלק כסף חדש.

גיא אטיאס: ב-19' בנוסף אנחנו מחלקים את התכנית החדשה.

יוסי שרעבי: לא, זה לא במקום, זה בנוסף.

גיא אטיאס: זה בנוסף לתכנית החדשה שתחולק.

עיסאווי פריג': כן, אבל לוקחים בחשבון שיש לי את הכסף הזה.

עודד פורר: אתנה.

עודד פורר: גיא, לגבי אתנה.

גיא אטיאס: לגבי אתנה.

גיא אטיאס: קודם כל חלק מאתנה נמצא בלובצקי וזה מבחן תמיכה שקיים.

גיא אטיאס: לגבי שאר הדברים באתנה, זו פעולת רכש שבימים אלה אנחנו רוצים שמי שיבצע - - - כי אתנה, לפי החוק החדש, חוק המכון הלאומי לספורט, יושב תחת וינגייט, אנחנו נעביר סכום של עשרה מיליון כרגע, נעביר אותו לתוך המכון שהוא יבצע את פעולות הרכש.

גיא אטיאס: אלה כרגע התכניות שעומדות במשרד.

גיא אטיאס: אז בוא נחלק את התשובה לשניים, מה שנמצא בלובצקי ממשיך ומתקיים תחת מבחן התמיכה, מה שהיה בפעולת הרכש, שהמועצה להסדר ההימורים ביצעה את זה, תחת החלטות שהמשרד קיבל, זה יעבור תחת החקיקה.

גיא אטיאס: אתנה יושבת עכשיו במכון, עשרה המיליון האלה יועברו לטובת המכון.

עודד פורר: תודה.

עודד פורר: אגף התקציבים, איליה.

איליה כץ: תודה, היושב ראש.

איליה כץ: אני רק רוצה להתייחס לכמה נקודות שעלו, שנשאלו.

איליה כץ: אחת, חבר הכנסת עיסאווי שאל לגבי מיליארד השקל, הכי בהתחלה.

איליה כץ: רק רציתי לחדד שמאחר שבשנת 2018 התקציב שניתן לספורט הוא גבוה יותר מאשר הייתה לולא הרפורמה, אז ב-2019 - - -

עיסאווי פריג': אתה יכול לחזור על זה?

עיסאווי פריג': לא הבנתי, איליה.

איליה כץ: כשאנחנו נסת

איליה כץ: כל על התקציב שניתן בשנת 2018 ובשנת 2019 ביחד, אחרי הרפורמה הזאת בוודאי יהיה ברור שהתקציב שניתן בעקבות הרפורמה הוא משמעותית יותר גדול מאשר התקציב שניתן אילולא הרפורמה.

עודד פורר: במיליארד שקל?

איליה כץ: הוא יותר גבוה ולכן אי אפשר לטעון שמשרד האוצר או הכנסות המדינה, או כל גוף שהוא, הרוויח ולו שקל אחד.

עודד פורר: לא, לא ענית, איליה.

עודד פורר: עזוב, לא ענית עכשיו על השאלה.

איליה כץ: יש פה, כן, ואנחנו לא מכחישים את זה, רווחה תזרימית למשרד האוצר שכן היו כספים חונים בטוטו.

עודד פורר: לפי מה שאומר עיסאווי, האוצר קיבל עוד מיליארד שקל שלא היו לו.

עודד פורר: הוא הוציא יותר בכל שנה ממה שהיה יוצא גם ככה, זאת אומרת ה-500 מיליון שקל שהיו, שהטוטו היה מוציא, הם לא קשורים בעניין הזה.

עודד פורר: אני לא טועה, נכון?

עיסאווי פריג': נכון.

עודד פורר: אז אתה, נניח, לא הוצאת 500, הוצאת 700 ב-18' ו-700 ב-19', אז הוספת 400 מיליון שקל, איפה 600?

איליה כץ: אנחנו נחדד.

איליה כץ: מאחר שכסף של הכספים האחרונים הוא תוצר של הרשאות שניתנו עבור מתקנים, כסף שלא יצא והמדינה לוקחת על עצמה את האחריות על כל ההרשאות ומוסיפה על זה תקציב של הרשאות חדשות, המדינה למעשה תהיה מחויבת לשלם את כל הכסף - - -

עיסאווי פריג': המיליארד הוא כולו הרשאות תקציביות, כל המיליארד, כולו כולו - - -

יואל רזבוזוב: זו הייתה החלטת ממשלה.

עיסאווי פריג': אני מבקש - - -

איליה כץ: הכול כספים - - -

יואל רזבוזוב: כן, אבל זה גם - - -

עיסאווי פריג': איליה, אני מבקש לקבל את ההרשאות של מיליארד שקל שמיועדות למתקנים.

איליה כץ: מאיזה תאריכים?

עודד פורר: מ-2012.

עיסאווי פריג': ומאיזה תאריכים.

עיסאווי פריג': אני מבקש לקבל את הרשימה.

עודד פורר: אני רוצה לסכם, חברים.

איליה כץ: היושב ראש, אפשר עוד כמה נקודות?

עודד פורר: כן, עוד כמה נקודות ואז יוסי ואז אני אסכם.

איליה כץ: היו כאן כמה נקודות שעלו שם אי דיוקים ואני אשמח מאוד לחדד אותן כי זה פשוט בפרוטוקול ולפעמים אנשים פה מסתמכים על הפרוטוקולים האלה.

איליה כץ: אז אחת, לגבי הבטחה שניתנה או לא ניתנה לגבי המרכזים.

איליה כץ: יש מולי את המצגת שהוצגה בוועדת רפורמות ולמעשה טרם האישור של הרפורמה הזאת, תיקון מספר 13, חברי הכנסת, היושב ראש, אתה, עיסאווי, וחבר הכנסת רזבוזוב, אכן דאגתם לנושא האגודות כבר אז והתרעתם על הנושא הזה ואכן המשרד בא והציג שיש מספר חלופות לטפל בנושא האגודות.

איליה כץ: אחת החלופות הייתה המרכזים.

איליה כץ: חלופה אחרת הייתה להעביר את הכסף באמצעות הטוטו.

איליה כץ: זו הייתה אחת מבין מספר חלופות, בסוף בחר המשרד, ביחד איתנו, ביחד עם החשב הכללי וביחד עם משרד המשפטים, בחלופה של הטוטו.

איליה כץ: בשום שלב לא הובטח ש - - -

נאור גלילי: לא נכון, יש פרוטוקול.

נאור גלילי: אתה מטעה, ולא רק זה, אתם גם הסתרתם מאיתנו את 3א, שאפשר בלי 3א.

איליה כץ: אני לא הפרעתי לכם לדבר, אני אשמח אם אתם לא תפריעו לי.

איליה כץ: יש מולי את המצגת, זה מה שהוצג.

איליה כץ: אגב, 3א, שקף אחד לפני זה הוצג שאחת הבעיות במצב הקיים הוא שהאגודות וכו' לא עובדים לפי נוהל שר אוצר, 3א, ורוצים לייצר הלימה בין כל מבחני התמיכה וזה הוצג שקף אחד לפני זה, שקף מספר 9.

עודד פורר: עוד משהו, איליה?

עודד פורר: אני לא עושה עכשיו משפט.

עודד פורר: בואו, אנחנו לא שם, חבר'ה, אנחנו לא עכשיו אם הצגתם או לא הצגתם, אמרתם או לא אמרתם.

עודד פורר: יש בעיה, אנחנו רוצים למצוא גם את הפתרון של הבעיה וגם לראות איך זה מתקדם הלאה.

איליה כץ: אנחנו רק נשמח לחדד עוד מספר אי דיוקים.

איליה כץ: נאמר פה שיש איזה שהוא סיכום של השרים לגבי כך שהחל מ-2020 או 2021, או לא יודע מאיזה שנה, המצב חוזר לקדמותו.

איליה כץ: העמדה הרשמית של משרד האוצר, היא מגובה בדוח ועדה מקצועי, שצריך לנתק את הקשר בין הימורים לספורט, שזה חלק מסדרי העדיפויות הכלליים ולכן לא ידוע לי על שום סיכום אחר.

איליה כץ: אנחנו עושים את המהלך הזה כהוראת שעה ואחרי זה, במהלך התקופה הזאת, המשרד נערך לקליטת כל הגופים ובתקווה - - -

עודד פורר: אוקיי.

איליה כץ: מעבר לנקודה הזאת, נאמר פה על ידי המרכזים, אני לא יודע אם זה נאמר בהלצה או שלא בהלצה, שהם לא מעוניינים בתוספת התקציב שניתנה להם במסגרת הסיכום בשנת 2018 בשבעה מיליון שקל.

איליה כץ: אני מציע פה שאם הם לא מעוניינים בזה אפשר גם לחלק את זה לגופים אחרים.

עודד פורר: אל תעשה את זה, איליה.

עודד פורר: עזוב.

עודד פורר: באמת, ההערה האחרונה לא הייתה במקומה, בוודאי זה גם לא מה שנאמר.

קריאה: איליה, הם הסכימו לאגודות, רק לאגודות.

עודד פורר: עיסאווי, שאלה.

עיסאווי פריג': איליה וגיא, בדיונים על הרפורמה, דיברנו שם והזכרנו את מבחני התמיכה לנשים, שיש תוספת תקציבית לנשים במבחני התמיכה, אמרנו שהמגזר הלא יהודי יקבל את אותה תוספת כמו נשים.

עיסאווי פריג': אני רוצה לדעת איפה זה עומד.

גיא אטיאס: - - - ככה סיכמתם.

עיסאווי פריג': ככה סיכמנו.

עיסאווי פריג': אני חוזר לדיונים.

גיא אטיאס: אני לא זוכר את כל ה - - -

עיסאווי פריג': גיא, שאלה שנייה.

עיסאווי פריג': סיכמנו על שני דירקטורים ערבים בתוך זה, איפה זה עומד?

עיסאווי פריג': יש לי המון דברים, אני רוצה לדעת איפה זה עומד.

עודד פורר: מה שאני מציע, גיא, איליה - - -

גיא אטיאס: הדירקטורים זה גם בחוק.

עודד פורר: שנייה, אל תענו.

עודד פורר: מה שאני מבקש, אני מבקש, יוסי, שתעשה פגישה איתך, עם עיסאווי, עם גיא ועם איליה על הסיכומים הספציפיים האלה שמדבר עליהם עיסאווי, שהם לא קשורים בעניין הזה, כדי לראות איפה זה עומד.

יואל רזבוזוב: משפט.

עודד פורר: משפט ליואל ויוסי.

יואל רזבוזוב: חברים, אני קם מהדיון הזה, עוד פעם, אני שומע תשובות שנשמעות הגיוניות, מצד שני אני רואה שהשטח לא כל כך מבין על מה מדובר.

יואל רזבוזוב: יש פה הרבה אי התאמות או אי תיאומים.

יואל רזבוזוב: אני מציע, גם למשרד, לשבת עם כל גוף בנפרד ועם הוועד האולימפי ועם איגודים ואגודות - - -

גיא אטיאס: יואל, יש - - -

עודד פורר: לא לענות, הוא מציע.

יואל רזבוזוב: דעתי לא נחה.

יואל רזבוזוב: אני מציע.

יואל רזבוזוב: אני שמעתי ובאמת התשובות שלכם טובות, הבעיה שאני לא רואה איך זה מתורגם לשטח וכדי שאנשים יבינו ויהיו רגועים, כי אנחנו גם לא יכולים להיות, כחברי כנסת שהנצבענו על הרפורמה, אנחנו לא יכולים להיות רגועים בגלל שיש פה איזה שהיא תסיסה, אנשים אומרים שהם לא יודעים איך ב-1 בינואר הם יקבלו את הכסף.

יואל רזבוזוב: אני מציע שתשבו.

יואל רזבוזוב: אם לא, נעשה עוד דיון ואז אולי יהיה - - -

עודד פורר: תודה, יואל.

עודד פורר: יוסי.

יוסי שרעבי: קודם כל אני באמת רוצה להודות לך, חבר הכנסת פורר, על הדיון הזה, אני חושב שזו באמת הייתה הזדמנות בשבילנו גם להציג את התמונה כמו שהיא, כי היו הרבה דיבורים, הרבה לחשושים.

יוסי שרעבי: אני חושב שכולנו מבינים שיש כאן היערכות של המשרד, היערכות של האוצר.

יוסי שרעבי: ברור לי לגמרי החששות, לכן אני גם ביקשתי להיפגש עם כל האיגודים, ביקשתי לזמן דיון, להציג להם את כל תמונת המצב ולקבל את הפידבקים שלהם.

יוסי שרעבי: זה טבעי לגמרי, החשש הזה, אבל אני כן רוצה שבצד החששות גם לראות את ההזדמנויות, כי ההזדמנויות כאן הן גדולות מאוד.

יוסי שרעבי: המשרד עושה את כל מה שרק אפשר כדי שנעמוד בלוח הזמנים ונוכל לממש את כל הרפורמה הזאת באופן מיטבי לספורט הישראלי.

יוסי שרעבי: אני רוצה לומר עוד הארה, ב-א', קטנה.

יוסי שרעבי: אנחנו במהלך המשא ומתן עם האוצר לחקיקת חוק, התנינו את ההסכמה שלנו, אני מדבר עכשיו על הכספים של - - - האחרונים שכל ההתחייבויות - - - נכון שהכסף חונה ועדיין ההתחייבות לא מומשה, אבל כל ההתחייבויות התקבלו על ידי המדינה אחת לאחת ומבחינתנו הכסף חונה באוצר רק חניית ביניים, עד שההתחייבויות יבואו לידי ביטוי.

יוסי שרעבי: מבחינתנו האוצר מחויב בכל הכספים הללו ככל שיש בגינם התחייבויות וכך אכן סוכם.

יוסי שרעבי: כך שצריך להבין שכל המהלך הזה של הכספים שעברו מהטוטו לאוצר הוא מעבר שפשוט הכסף, במקום לעצור בטוטו, ששם הוא צבר ריביות, הוא עובר לאוצר כחלק מתזרים המזומנים וניהול הכנסות המדינה, אבל ההתחייבויות בעינן קיימות.

עודד פורר: תודה.

עודד פורר: אני רוצה לסכם, חברים.

עודד פורר: ראשית, אני רוצה להודות למנכ"ל משרד הספורט על ההגעה שלו לדיון ובכלל לצוות המקצועי, גם של משרד הספורט וגם של משרד האוצר.

עודד פורר: הדיון הזה הוא דיון קריטי לעתיד הספורט, גם ברמה הניהולית וגם ברמה הפרקטית שיורד לשטח לתוך הקבוצות ואגודות הספורט עצמן.

עודד פורר: לעניין הנושאים שעלו בדיון.

עודד פורר: אנחנו נבקש לקבל תוך שבועיים ממשרד הספורט את רשימת ההרשאות להתחייב של הטוטו, אותו מיליארד שקלים שהעלה חבר הכנסת פריג' בשאלתו, לעניין מתקנים, עם פירוט לגבי הרשאה, סכום הרשאה ומועד מתן ההרשאה ולמי, על מנת שנוכל לבצע על העניין הזה מעקב.

קריאה: מתי ההרשאה מסתיימת, כי זה כסף שיישאר פנוי.

עודד פורר: ומתי היא מסתיימת.

גיא אטיאס: לא, זה מוקצה מחדש.

עודד פורר: כמו כן אנחנו נבקש לקבל את פירוט ביצוע פרויקט פרח בתכנית חמש השנים.

יוסי שרעבי: התכנית החדשה - - -

עודד פורר: לא, התכנית שהייתה.

עודד פורר: חמש השנים ש - - -

גיא אטיאס: פרחי ספורט.

עודד פורר: פרחי ספורט, כן.

עודד פורר: וכיצד היא הולכת להימשך בהמשך.

עודד פורר: אני מבקש ממשרד הספורט, נאמר שאתם עושים, אבל גם שיהיה כתוב בסיכום, כינוס עם כל אגודות הספורט, עם כל איגודי הספורט, על מנת לקבל ולתת את ההבהרות, כפי שניתנו חלקן פה, חלקן טובות יותר, חלקן טובות פחות, אני חייב לומר בהקשר הזה.

עודד פורר: בכוונתי להגיש הצעת חוק שעליה אני אחתים את כל חברי ועדת המשנה לספורט שתדחה את יישום החוק כולו בשלוש שנים.

עודד פורר: הצעת החוק הזה תתחיל להתקדם כהצעת חוק פרטית, ככל שהממשלה לא תדע לתת את המענים בזמן על מנת שיהיה את הפולבק הזה שבו אנחנו אומרים, אוקיי, לא עמדנו בזמנים, אנחנו נקדם את החוק הזה.

עודד פורר: החוק הזה יקודם לקראת קריאה שנייה ושלישית כדי להביא למצב שיהיה לנו, גם מצד אחד פולבק, גם מהצד השני חשוב שגם משרד הספורט וגם משרד האוצר יבינו שמצב שבו מנהל קבוצה, גם אם התקציב שלה מהטוטו הוא 7,000 וגם אם התקציב שלה מהטוטו הוא 300,000 שקל, לא יודע מה יהיה בינואר הוא מצב שאותו אנחנו לא יכולים לסבול.

עודד פורר: קל וחומר אם הוועד האולימפי, שאנחנו מתקרבים לאולימפיאדה, לא יודע גם הוא מה יהיה התקציב שלו, גם זה מצב שאנחנו לא נסבול אותו ולכן אנחנו נקדם את הצעת החוק הזו במקביל.

קריאה: גם האולימפיים וגם הפאראלימפי.

עודד פורר: גם הפאראלימפי.

עודד פורר: ככל שאגף התקציבים באוצר והמשרד יידעו לתת את המענה אז הצעת החוק הזו תתייתר, לא יידעו לתת את המענה תהיה הצעת חוק.

עודד פורר: אני מבקש לקבוע דיון.

עודד פורר: תוך 30 יום יתקיים פה דיון מעקב, שבו תהיה לכם עוד הזדמנות, חוץ מהכנסים שאתם עושים, לבוא ולענות על שאלות פה ושנוכל לדעת, גם מהאיגודים, גם מהאגודות, גם מהמרכזים, האם יש מענה לכל הנושאים שעלו בדיון.

עיסאווי פריג': אם יש בחירות, מה נעשה?

עודד פורר: בגלל זה אנחנו מקדמים את החוק הזה מהר.

גיא אטיאס: עיסאווי, אנחנו פה, לא בורחים.

עודד פורר: חוץ מזה, עיסאווי, הבחירות יהיו ב-2019.

עודד פורר: חבר'ה, תודה רבה, הישיבה נעולה.